Module WXC-3298: Project Perfformio Unawdol, Bangor University\nProject Perfformio Unawdol\nAdeiladu ar y medrau a enillwyd ym modiwl Perfformio Unigol Blwyddyn 2, a’u gwella.\nGwella a mireinio techneg offerynnol neu leisiol y myfyriwr.\nGalluogi’r myfyriwr i ymdrin â materion cysylltiedig ag arddull hanesyddol, cyd-destun a pherfformiad yng ngoleuni hanes, yng nghyswllt ei (h)offeryn neu ei (l)lais.\nBydd y rhai sy’n dilyn y modiwl yn paratoi a pherfformio datganiad cyhoeddus yn para am 40 munud, yn cynnwys repertoire unawdol mewn arddulliau amrywiol o gyfnodau gwahanol. Caiff myfyrwyr hyfforddiant offerynnol neu leisiol unigol ochr yn ochr â gweithdai, lle bydd y myfyrwyr yn gweithio ar gwestiynau uwch ar repertoire, strategaethau ymarfer, ymarfer ar gyfer perfformio, a pherfformio dan ddylanwad hanesyddol.\nDylai'r perfformiad fod yn ysgogol ac argyhoeddiadol, gan ddangos lefelau eithriadol o allu deongliadol, cerddgarwch a thechneg, ynghyd a thystiolaeth o sylw gofalus i ofynion nodiannol ac araddull perthnasol. Dylai'r gwaith testunol ddangos gafael drwyadl ar y pwnc, gyda thystiolaeth a astudio pellach, meddwl yn ddyfnach, gwreiddioldeb a sgiliau ysgrifenedig rhagorol.\nDylai'r perfformiad ddangos cerddgarwch a thechneg sylfaenol; rhoddir sylw cyfyngedig a ofynion nodiannol ac arddull perthnasol a sylw cyfyngedig i werthoedd deongliadol. Mae'r gwaith testunol yn dangos gwybodaeth gyfyngedig o'r pwnc, gyda pheth gallu syml i feddwl yn gysyniadol, as ymwybyddiaeth gyfyngedig a faterion, ond gwelir peth tystiolaeth o ddull deallusol cyffredinol o ymdrin a'r mater, a mynegiant gweddol.\nDylai'r perfformiad fod yn berswadiol, gan ddangos lefelau da o allu deongliadol, cerddgarwch a thechneg, gan roi sylw drwodd a thro i ofynion nodiannol ac arddull perthnasol. Dylai'r gwaith testunol ddangos gafael gadarn ar y pwnc, meddwl cysyniadol da, ymwybyddiaeth o'r prif faterion, a thystiolaeth o grafter deallusol a mynegiant da.\nAr ôl cwblhau’r modiwl yn llwyddiannus, bydd y myfyrwyr yn gallu mynd i'r afael ag ymarferion perfformio sy'n berthnasol yn y repertoire.\nAr ôl cwblhau'r modiwl, dylai myfyrwyr allu dangos sylw cyson i ynganiad eglur, canu glân, ystod deinamig a mynegiant.\nAr ôl cwblhau'r modiwl, dylai myfyrwyr allu llunio datganiad sy'n dangos cysyniad neu thema gerddolegol mewn ffordd gyson.\nAr ôl cwblhau'r modiwl, dylai myfyrwyr allu cyfiawnhau dewisiadau cerddorol o repertoire, ymarfer perfformiad a datrys problemau.\nNodiadau rhaglen 10.00\nDatganiad Terfynol 80.00\nCyflwyniad Unigol 10.00\nGwersi unigol am gyfanswm o 24 awr. Lle bo'n addas, 2 awr o ymarfer gyda chyfeilydd piano proffesiynol.\nGweithdai perfformio wythnosol (2 awr yr un) yn Semesterau 1 a 2.\nPrivate study 332


BBC Cymru - Dysgu - Ar Daith - Gemau hanes Cymraeg i blant ysgol Cymru\nAr Daith - Gemau hanes Cymraeg i blant ysgol Cymru\nStoriau anhygoel y bobl a fudodd i bedwar ban byd yn ystod y ddwy ganrif ddiwethaf. Darllenwch eu dyddiaduron, dilynwch eu teithiau ar fapiau rhyngweithiol a rhowch gynnig ar greu eich dyddiaduron a'ch mapiau eich hun. Gweithgareddau Hanes Cymraeg ar gyfer plant 7-11, Cyfnod Allweddol 2. Follow the stories of the people who migrated during the 19th and 20th centuries. You can also tell your own stories and create maps of your own journeys. Welsh language History activities for children aged 7-11, Key Stage 2.\nDewch Ar Daith a dilyn storïau anhygoel y bobl a ymfudodd i bedwar ban byd. Gemau Hanes i blant 7-11 oed.


Cadw byrgleriaid allan o’ch eiddo | Heddlu De Cymru\nBydd byrgleriaid yn defnyddio amrywiaeth o ffyrdd i osgoi cael eu gweld.\nNid ydynt eisiau cael eu gweld na’u clywed gan gymydog neu rywun sy’n mynd heibio oherwydd y byddant yn poeni y gallant gael eu hadnabod.\nBydd byrgleriaid tynnu sylw yn esgus bod yn rhywun nad ydynt, felly mae’n bwysig eich bod yn ymwybodol o’r dulliau cyffredin y byddant yn eu defnyddio i’ch perswadio chi i’w gadael i mewn i’ch eiddo.\nDyma ychydig gynghorion defnyddiol, yn gyntaf ynglŷn â helpu i gadw byrgleriaid allan drwy beidio rhoi rhywle iddynt guddio ac, yn ail, ynglŷn â sut i atal byrgleriaeth drwy dynnu sylw.\nCadwch bethau yn y golwg\nGallech feddwl mai'r peth gorau fyddai gwneud eiddo'n llai gweladwy o'r stryd, a'i gadw ynghudd y tu ôl i lwyni, coed, ffensys neu waliau uchel. Mewn gwirionedd, y cyfan y mae hyn yn ei wneud yw ei gwneud yn haws i fyrgler ddod yn agos at gartref heb i neb sylwi, a rhoi rhywle i guddio wrth gyflawni byrgleriaeth neu ladrad o'r eiddo.\nMae ffensys is yn y tu blaen tua metr o uchder yn well na ffensys uchel gan eu bod yn gadael ichi weld yn glir dros y top ac nad ydyn nhw’n rhoi gorchudd i unrhyw un sydd am guddio.\nYn y cefn a'r ymylon, argymhellir ffensys talach i atal mynediad hawdd.\nMae trelis, planhigion pigog neu haen atal dringo addas fel pigau plastig yn ei gwneud yn anodd i unrhyw un ddringo dros ffens neu giât.\nMae plannu llwyni pigog ar hyd ffiniau a llinellau ffens yn creu rhwystr naturiol effeithiol.\nBydd traciau a llwybrau graean yn sicrhau eich bod yn clywed unrhyw un sy’n nesáu.\nI gael rhagor o wybodaeth am greu ffin, ewch i'n cyngor ar ddifrod troseddol.\nFfyrdd eraill i'w gwneud yn anodd i fyrgleriaid\nDrwy ddefnyddio ffiniau pendant fel sail, gall CCTV fod yn adnodd gwerthfawr. Serch hynny, nid yw'n atal troseddau rhag cael eu cyflawni ac mae yna gyfyngiadau.\nBydd teledu cylch cyfyng sydd wedi'i gysylltu â ffôn clyfar yn eich rhybuddio am rywun sy'n croesi'ch ffin.\nYn bwysicaf oll, fydd CCTV ddim yn cymryd lle diogelwch ffisegol o safon, megis drysau a ffenestri diogel.\nMae rhai camerâu yn gweithio drwy’r dydd a’r nos, ac yn recordio pan fyddan nhw’n synhwyro symudiad. Gall rhai gael eu gwylio o bell o ffôn clyfar.\nGosodwch gamerâu lle maen nhw yn y lle gorau i gael delweddau da o wynebau. Allech chi adnabod rhywun o'r lluniau?\nMae yna ddeddfwriaeth ar ddefnyddio CCTV gartref, felly dylech bob amser ofyn am gyngor gan osodwr achrededig yn gyntaf i sicrhau bod eich system chi’n cydymffurfio â'r gyfraith.\nCodwch arwyddion rhybudd bod CCTV yn cael ei ddefnyddio.\nI gael cyngor a rhestr o gyflenwyr CCTV a gymeradwywyd, ewch at yr Arolygiaeth Diogelwch Genedlaethol a'r Bwrdd Arolygu Systemau Diogelwch a Larymau.\nYstyriwch system larwm lladron achrededig gyda blychau larwm clywadwy wedi'u gosod ar flaen a chefn eich cartref. Mae dau flwch larwm gweladwy yn well nag un. Dylech eu gosod ar flaen a chefn eich cartref, yn uchel i atal pobl rhag ymyrryd.\nMae tri math o larwm lladron, sy'n amrywio o ran eu gallu a’u cost:\nWedi’u monitro – o sbarduno’r larwm, gall cwmni larymau neu rywun sydd wedi’i ddynodi i gadw allwedd gael golwg, er mwyn sicrhau nad yw'n larwm ffug.\nHeb eu monitro – bydd y math hwn, o’i weithredu, yn seinio larwm uchel a fwriedir i godi ofn ar dresmaswyr a rhybuddio cymdogion, ond maen nhw’n dibynnu ar rywun fel cymydog i gael golwg ar y tŷ.\nDeialu Awtomatig – mae'r system hon, o’i gweithredu, yn rhybuddio deiliaid allwedd sydd wedi'u rhaglennu ymlaen llaw drwy neges destun neu alwad ffôn.\nBydd yr heddlu fel arfer yn ymateb i larwm lladron os bydd cwmni monitro’n gofyn, ond maen nhw’n llai tebygol o ymateb i larwm sydd heb ei fonitro.\nOs oes gennych estyniad i'ch cartref cofiwch ymestyn eich larwm lladron hefyd.\nMae arwyddion yn ataliad effeithiol os cân nhw eu defnyddio gyda system larwm weithredol.\nMae goleuadau yn ddull atal da ac fe'u hargymhellir wrth ddrysau gan fod hynny'n ei gwneud yn fwy diogel i chi wrth fynd a dod ar ôl iddi dywyllu.\nMae golau gwyn clir, isel sy'n goleuo rhwng y gwyll a’r wawr yn ddelfrydol at oleuo iard a gardd a chaniatáu i unrhyw un gael ei weld yn glir.\nGofalwch na fydd coed a phlanhigion yn cuddio'ch golau. Argymhellir eich bod yn torri llystyfiant yn ôl yn rheolaidd.\nGofalwch osod y goleuadau hyn fel na fydd llygredd golau yn cythruddo’ch cymdogion.\nDefnyddiwch switsh amser awtomatig i weithredu lamp neu olau ar adegau a osodir ymlaen llaw pan fyddwch i ffwrdd.\nBylbiau LED sy’n arbed ynni sydd orau gan nad ydyn nhw’n defnyddio cymaint o drydan, eu bod yn para'n hirach na bylbiau confensiynol, ac nad ydyn nhw’n creu gwres, gan leihau'r risg o dân.\nMewn blociau o fflatiau, mae goleuadau ynni isel awtomatig sy'n canfod symudiadau yn cael eu hargymell ar gyfer coridorau, grisiau a mannau cymunedol fel meysydd parcio a storfeydd beiciau.\nByrgleriaeth drwy dynnu sylw\nMae byrgleriaid tynnu sylw yn esgus bod yn rhywun nad ydynt er mwyn cael mynediad i’ch cartref.\nDulliau cyffredin a ddefnyddir gan fyrgleriaid tynnu sylw\nesgus eu bod yn cynrychioli asiantaeth gofal, y cyngor neu gwmni cyfleustodau sy’n ymchwilio problem gyda dŵr neu nwy yn gollwng\nchwilio am help i adael nodyn i gymydog, neu hyd yn oed gofyn am ddiod o ddŵr gan honni eu bod yn sychedig neu’n sâl\nhonni eu bod ar frys neu mewn argyfwng ac angen mynd i mewn i’ch cartref yn gyflym\ngweithio mewn timau, gydag un person yn tynnu eich sylw tra bod y llall yn chwilio drwy eich cartref\nSut i’w atal\nMae nifer o bethau y gallwch eu gwneud i atal byrgleriaeth drwy dynnu sylw. Cofiwch bob amser "os ydych yn amau, caewch y drysau":\ndefnyddiwch dwll gwylio eich drws i weld pwy sydd yno\nos ydych yn agor y drws, gosodwch y gadwyn yn gyntaf\ngofynnwch am ddull adnabod bob amser a gwiriwch hwnnw gyda’r cwmni cyn gadael rhywun i mewn i’ch cartref\ndefnyddiwch y rhif ffôn sydd wedi’i hysbysebu yn y llyfr ffôn neu ar-lein, gan y gallai’r rhif sydd ar eu cerdyn adnabod fod yn un ffug. Ar gyfer cwmni cyfleustodau, ffoniwch yr adran gwasanaeth cwsmeriaid. Caewch y drws tra byddwch yn gwneud hyn\ncofiwch, ni fydd galwyr dilys yn poeni am wiriadau. Os ydych yn teimlo’n ansicr o gwbl, clustnodwch amser i’r sawl sy’n galw i ddychwelyd pan fydd ffrind neu berthynas gyda chi\nar gyfer apwyntiadau sydd wedi’u trefnu ymlaen llaw gyda chwmnïau cyfleustodau, gellir creu cynllun cyfrinair\nOs ydych chi’n teimlo dan fygythiad neu mewn perygl oherwydd presenoldeb y galwr, ffoniwch 999.\nDifrod troseddol i eiddo\nRhestr wirio gadael eich cartref\nMarciwch eich eiddo i atal byrgleriaid


Diwrnod Masnach Deg y Byd: Cyfle i gwrdd â Fair Do’s - Fair Trade Wales\n“Des i’n rhan o’r mudiad Masnach Deg ym 1979 fel un o gynrychiolwyr cyntaf Traidcraft – rhif 008! Pan symudais i Gaerdydd, gwnes i weithio fel stociwr rhanbarthol Traidcraft i Dde Cymru a phan ddaeth y cynllun hwn i ben roedd yn rhaid gwneud penderfyniad – a ddylwn chwilio am swydd yn gwneud rhywbeth arall neu ystyried agor siop?\n“Caerdydd oedd fy lleoliad, a gwnaeth ddilyn yn naturiol o gael lleoliad stoc rhanbarthol yn y brifddinas. Daethom yn rhan fawr o’r ymgyrch dros Gaerdydd fel prifddinas Masnach Deg gyntaf y byd. Dilynwyd hyn yn agos gan gymryd rhan yn yr ymgyrch i sicrhau mai Cymru oedd y genedl Masnach Deg gyntaf.\nGwnaeth y siop a’r ymgyrch weithio’n dda gyda’i gilydd. Rydym yn hynod falch ein bod yn byw ac yn gweithio mewn Cenedl Masnach Deg!”\nRydym yn cynnal stondinau mewn digwyddiadau cymunedol, yn darparu cyfleoedd gwirfoddoli i bob o bob oedran, yn cynnig gwasanaeth gwerthu neu ddychwelyd i eglwysi, grwpiau cymunedol ac ysgolion i gynnal stondinau Masnach Deg.\nRydym hefyd yn cynnal prosiectau ysgol yn Ne-ddwyrain Cymru ac yn derbyn grwpiau bach o ddisgyblion i ymweld â’r siop am sesiwn addysgol ryngweithiol, ac rydym hefyd yn mynd i ysgolion i gymryd gwasanaeth neu weithdy”.


Canllaw i'r Mynegeion Genedigaethau\nPa ardaloedd sydd yn y mynegeion?\nPa wybodaeth sydd yn y mynegeion?\nSut mae archebu tystysgrif genedigaeth?\nGaf i weld y cofnodion gwreiddiol?\nPam fod y cyfeirnodau yn wahanol i'r mynegeion genedigaethau cenedlaethol?\nPam na allaf i ddod o hyd i enedigaeth yn y mynegeion?\nBeth os mabwysiadwyd y plentyn?\nBeth ddylwn i wneud os gwelaf wall yn y mynegeion?\n1. Pa ardaloedd sydd yn y mynegeion?\nEin nod maes o law yw cynnwys genedigaethau a gofrestrwyd yng Ngogledd Cymru rhwng 1837 a 1950.\nErbyn hyn mae'r cofnodion hyn yn cael eu dal mewn nifer o wahanol swyddfeydd cofrestru ac nid yw'r cyfan ohonynt yng nghronfa ddata GPM Gogledd Cymru eto.\nAt ddibenion cofrestru genedigaethau, rhannwyd Gogledd Cymru yn ddwsinau o Isranbarthau Cofrestru. Mae rh estr lawn o'r Isranbarthau sydd yn y gronfa ddata hyd yma i'w gweld ar y dudalen Cwmpas y Mynegeion Genedigaethau, sydd hefyd yn dangos pa flynyddoedd o'r cofnodion sydd yn y mynegai.\nOherwydd bod cyfres o gofnodion ar wahân ar gyfer pob Isranbarth, bydd y dyddiadau cwmpasu yn amrywio. Byd d rhagor o wybodaeth yn cael ei hychwanegu at y gronfa ddata cyn gynted ag y daw i law, a bydd yr ychwanegiadau diw eddaraf i'w gweld ar y dudalen Diweddaraf.\nYn ôl i ddechrau'r dudalen\n2. Pa wybodaeth sydd yn y mynegeion?\nO'r mynegeion, gallwch ddod i wybod:\n(a) Enw'r plentyn, fel sy'n cael ei ddangos yn y cofrestri. Os oedd rhieni'r plentyn yn ddi-briod, a'r ddau yn cael eu henwi ar y dystysgrif, yna dylai'r plentyn ymddangos yn y mynegai o dan y ddau gyfenw. Roedd rhai plant heb gael enwau cyntaf ar adeg y cofrestru, a byddant i'w gweld yn syml fel 'Male' neu 'Female'.\n(b) Y Flwyddyn pryd y cofrestrwyd yr enedigaeth. Oherwydd y ffordd y trefnwyd mynegeion y cofrestrydd nid oes modd gwybod yr union flwyddyn, ond bydd honno yn cael ei dangos bob tro y bydd modd gwneud hynny. Cofiwch mai'r flwyddyn yw'r un pan gofrestrwyd y plentyn, ac y gall plentyn a aned ym mis Rhagfyr 1849 beidio cael ei gofrestru hyd Ionawr neu Chwefror 1850, er enghraifft.\n(c) Yr Isranbarth lle cofrestrwyd yr enedigaeth, a ddylai fod yr un fath â lle ganed y plentyn. Mae rhestr yn dangos yr isranbarthau a'r blynyddoedd sydd yng nghronfa ddata GPM Gogledd Cymru hyd yma.\n(d) Y Swyddfa Gofrestru yng Ngogledd Cymru sydd erbyn hyn yn dal y cofnodion hynny. Bu llawer o newid ffiniau rhwng rhanbarthau ers dechrau cofrestru yn 1837 ac, o ganlyniad, mae llawer o gofnodion wedi cael eu symud o gwmpas.\n(e) Cyfeirnod y Cofrestrydd ar gyfer cofnod yr enedigaeth, y gallwch ei ddefnyddio i archebu copi o'r dystysgrif genedigaeth. Mae'n bwysig nodi fod hwn yn berthnasol yn unig i'r swyddfa gofrestru sy'n dal y cofnodion, ac nad yw'n golygu dim yn unrhyw fan arall.\nCofiwch mai prif ddiben y mynegeion hyn, hyd yn ddiweddar, oedd ar gyfer cyflenwi copïau ardystiedig o gofnodion mewn cofrestri. Felly cawsant eu hysgrifennu i gynorthwyo'r cofrestrydd i ddod o hyd i gofnod gyda'r wybodaeth a roddwyd gan y sawl oedd eisiau copi. O ganlyniad, nid ydynt bob amser yn rhoi gwybodaeth mewn ffurf ddelfrydol i haneswyr teulu.\n3. Sut mae archebu tystysgrif genedigaeth?\nOs dowch o hyd i gofnod sydd o ddiddordeb i chi, gallwch archebu tystysgrif genedigaeth, sy'n gopi o'r cofnod llawn yn y gofrestr wreiddiol. Fel arfer mae hyn yn cynnwys yr wybodaeth ganlynol:\nEnw(au) blaen y plentyn\nEnw a chyfenw'r tad\nEnw, cyfenw ac enw'r fam cyn priodi\nGalwedigaeth y tad\nEnw a chyfeiriad y person yn cofrestru'r enedigaeth\nDylid gwneud ceisiadau am gopïau ardystiedig o'r cofnodion genedigaeth o'r mannau canlynol:\nBwrdeistref Sirol Conwy Y Cofrestrydd Arolygol,\nY Swyddfa Gofrestru,\nCyngor Bwrdeistref Sirol Conwy Na\nSir Ddinbych Gwasanaeth Cofrestru Sir Ddinbych,\nSwyddfa Gofrestru Y Rhyl,\nLL18 1BA Cyngor Sir Ddinbych Na\nSir y Fflint Y Cofrestrydd Arolygol,\nSwyddfa Gofrestru Sir y Fflint,\nSir y Fflint.\nCyngor Sir y Fflint Na\nRhanbarth Ardudwy (Blaenau Ffestiniog) Y Swyddfa Gofrestru,\nCyngor Gwynedd Na\nRhanbarth Bangor Y Swyddfa Gofrestru,\nRhanbarth Caernarfon Y Swyddfa Gofrestru,\nRhanbarth De Meirionnydd (Dolgellau) Y Swyddfa Gofrestru,\nRhanbarth Dwyfor (Pwllheli) Y Swyddfa Gofrestru,\nRhanbarth Penllyn (Y Bala) Y Swyddfa Gofrestru,\nRhanbarth Machynlleth Y Cofrestrydd Arolygol,\nLD1 6AA Cyngor Sir Powys Na\nRhanbarth Y Drenewydd Y Cofrestrydd Arolygol,\nRhanbarth y Trallwng a Llanfyllin Y Cofrestrydd Arolygol,\nWrecsam Y Swyddfa Gofrestru,\nCyngor Bwrdeistref Sirol Wrecsam Na\nYnys Môn Y Cofrestrydd Arolygol,\nCyngor Sir Ynys Môn Na\nMae'n well i haneswyr teulu wneud cais am dystysgrifau drwy'r post, a PHEIDIO galw ar hap yn y Swyddfa Gofrestru. Tra bydd staff bob amser yn ceisio eich cynorthwyo, mae ganddynt ddyletswyddau statudol eraill i'w gwneud bob dydd. Yn aml iawn maent yn brysur gyda genedigaethau, marwolaethau a phriodasau presennol. Fel arfer bydd ceisiadau drwy'r post yn cael eu trin yn brydlon fel y cânt eu derbyn.\nDylai cais gynnwys:\ny cyfeirnod fel y mae yn y mynegai - mae hyn o'r pwysigrwydd mwyaf\nenw un neu'r ddau riant (os ydych yn gwybod)\ny dyddiad geni neu gofrestru (mae o fewn pum mlynedd yn ddigonol)\nPeidiwch ag anghofio cynnwys yr holl wybodaeth y gofynnwyd amdani ar y ffurflen gais - byddwch yn fwy tebygol o gael y tystysgrifau sydd arnoch eu hangen os rhowch fwy o wybodaeth. Bydd amlen barod â stamp o gymorth i gael y dystysgrif yn ôl i chi'n gyflymach. Dylai ceisiadau o'r tu allan i'r DU amgáu dau Gwpon Ateb Rhyngwladol gyda'r amlen hunangyfeiriedig yn lle stampiau.\nY tâl am bob tystysgrif yw £11.00 a dylid ei anfon gyda'r cais. Dylid croesi sieciau "/& Co/". Peidiwch ag anfon arian parod.\nDylai ymgeiswyr sydd am dalu gyda cherdyn credyd gynnwys y manylion perthnasol, h.y. math o gerdyn, enw deiliad y cerdyn, rhif y cerdyn a'r dyddiad y daw i ben.\n4. Gaf i weld y cofnodion gwreiddiol?\nNa chewch. Nid yw cofnodion gwreiddiol o enedigaethau, priodasau a marwolaethau sy'n cael eu dal mewn swyddfeydd cofrestru yng Nghymru a Lloegr ar agor i'r cyhoedd ac, yn ôl y gyfraith, nid oes hawl rhyddhau gwybodaeth ond ar ffurf tystysgrifau wedi eu cyhoeddi gan y cofrestryddion.\n5. Pam fod y cyfeirnodau yn wahanol i'r mynegeion genedigaethau cenedlaethol?\nMae'r mynegeion cenedlaethol o enedigaethau yng Nghymru a Lloegr yn Myddelton Place (gynt yn St. Catherine's House a chyn hynny yn Somerset House), Llundain, yn rhestru genedigaeth pob plentyn a gofrestrwyd ymhob chwarter blwyddyn ers 1837. Maent yn dangos enw'r plentyn, cyfenw morwynol y fam (ers 1912 yn unig), enw'r rhanbarth cofrestru (fel yr oedd ar y pryd), a rhif y gyfrol a'r dudalen, sydd yn unigryw i Swyddfa'r Cofrestrydd Cyffredinol ac yn golygu dim i gofrestryddion lleol.\nBob tri mis ers Gorffennaf 1837, bu'n ofynnol ar gofrestryddion i anfon copïau o'u cofrestri genedigaethau i Swyddfa'r Cofrestrydd Cyffredinol. Am resymau amrywiol, cafodd cofnodion eu methu weithiau, neu fe gopïwyd manylion yn anghywir o'r gofrestr; fel arfer gall hyn egluro gwahaniaethau rhwng tystysgrifau a archebwyd o'r GRO a'r rhai a gafwyd o swyddfeydd cofrestru lleol. A siarad yn gyffredinol, mae'r cofrestri a'r mynegeion sydd yn y swyddfeydd lleol yn llai tueddol o fod â gwallau ynddynt, a dylent felly fod yn fwy manwl gywir na rhai'r GRO.\n6. Pam na allaf i ddod o hyd i enedigaeth yn y mynegeion?\nMae cipolwg drwy'r mynegeion yn dangos rhai enwau cyffredin yn cael eu sillafu mewn ffyrdd anghyffredin, a gall hyn egluro pam na allwch ddod o hyd i enedigaeth. Yn nyddiau cynnar cofrestru, ac oherwydd cymaint o anllythrennedd, byddai'r fam neu'r tad yn dweud yr enw a'r cyfenw wrth y cofrestrydd, fyddai'n eu sillafu yn ôl yr hyn a glywai. Os na allai'r rhieni ddarllen nac ysgrifennu, ni fyddent yn gwybod os oedd yr enwau'n cael eu sillafu'n gyson. Er enghraifft, efallai na fyddai pobl yn chwilio am y teulu Muir yn meddwl edrych o dan 'Mewr', neu 'Raleigh' o dan 'Rolli'; yng Nghymru - chwilio o dan Griffith a Griffiths neu hyd yn oed Gruffudd.\nI helpu i oresgyn y broblem hon mae'r tudalennau chwilio yn gallu rhoi cynnig ar restru enwau sy'n swnio'n debyg ond yn cael eu sillafu'n wahanol. Mae awgrymiadau ar sut i gael y gorau o chwilio'r mynegeion ar y wefan hon ar gael yma.\nFel y nodwyd uchod, roedd rhai plant yn dal heb gael eu henwi pan gofrestrwyd eu genedigaethau, a byddant yn ymddangos yn syml fel 'Male' neu 'Female'. Er bod modd, o dan rai amgylchiadau, i ychwanegu neu newid enwau ar dystysgrifau ar ôl cofrestru am y tro cyntaf, roedd hyn yn anghyffredin.\nOs ydych yn fodlon nad yw enw yn ymddangos yn y mynegeion, yna efallai fod eich hynafiaid wedi cael eu geni oddi allan i'r rhanbarth. Nid oedd yn anghyffredin i fam eni plentyn oddi cartref, yn arbennig tra'n aros gyda'i rhieni neu berthnasau eraill. Gall mynegeion y GRO fod yn ddefnyddiol o ran gweld lle'r oedd yr enedigaeth, ond cofiwch fod llawer o gofnodion wedi symud o gwmpas rhwng rhanbarthau oherwydd newid ffiniau.\n7. Beth os mabwysiadwyd y plentyn?\nOs mabwysiadwyd plentyn, ni fyddai cofnod o'r mabwysiadu yn y Swyddfa Gofrestru leol. Y Cofrestrydd Cyffredinol sy'n dal cofnodion mabwysiadu yng Nghymru a Lloegr (mabwysiadu ers 1 Ionawr 1927 o dan y Deddfau Mabwysiadu).\nMae Tystysgrif Fabwysiadu safonol yn gopi llawn o'r cofnod yng Nghofrestr Plant a Fabwysiadwyd sydd, yn lle rhoi manylion y rhieni a chofrestru genedigaeth, yn rhoi'r dyddiad geni (os oedd ar gael) a manylion o'r mabwysiadu a'r rhieni oedd yn mabwysiadu.\nDylid gwneud ceisiadau am Dystysgrifau Mabwysiadu yn ysgrifenedig i: Adoptions Section, Office for National Statistics, Smedley Hydro, Birkdale, Southport, PR8 2HH.\nOs gwyddoch fod y cofnod sydd arnoch ei angen yn berthynol i berson a fabwysiadwyd wedyn, a'ch bod yn dymuno cael copi o'r cofnod gwreiddiol, cofiwch ddweud hyn pan yn gwneud cais.\n8. Beth ddylwn i wneud os gwelaf wall yn y mynegeion?\nEr gwneud pob ymdrech i sicrhau cywirdeb y mynegeion hyn, efallai fod ambell wall ynddynt. Os tybiwch eich bod wedi gweld gwall, anfonwch e-bost at: gwefeistr , yn rhoi gymaint o fanylion ag y gallwch.


Tynnu cyfarwyddiadau ysgrifenedig dethol yn ôl - GOV.UK\nTynnu cyfarwyddiadau ysgrifenedig dethol yn ôl\nTynnu rhai o gyfarwyddiadau ymarfer y Gofrestrfa Tir yn ôl fel bod cyfarwyddyd y Gofrestrfa Tir yn fwy hygyrch ac yn haws ei ddefnyddio.\nAr 1 Mehefin, byddwn yn tynnu rhai o’n cyfarwyddiadau ysgrifenedig o’n gwefan.\nWrth weithio i symleiddio ein gwasanaethau, rydym wedi ceisio datblygu arweiniad sy’n fwy hygyrch a haws ei ddefnyddio hefyd. Yn ddiweddar rydym wedi:\ndatblygu ein sianel YouTube er mwyn cynnig cyfoeth o diwtorialau a fideos cyfarwyddyd ynghylch ein E-wasanaethau busnes\ndarparu nifer o fodiwlau hyfforddi yn ein hadran Hyfforddiant i Gwsmeriaid\ncynnwys arweiniad i gwsmeriaid yn y gwasanaethau eu hunain\nWrth gyflwyno cymaint o arweiniad newydd ar-lein, rydym wedi edrych i weld lle y mae rhywfaint o’n cyfarwyddiadau ysgrifenedig presennol wedi’u dyblygu mewn mannau eraill. Dyna’r rheswm dros benderfynu tynnu’r canlynol yn ôl.\nLlawlyfr Technegol Rhan 2\nRydym wedi penderfynu tynnu’r llawlyfr hwn yn ôl oherwydd bod ffyrdd gweledol mwy hygyrch a hawdd eu defnyddio am sut i ddefnyddio’n gwasanaethau ar gael nawr. Yn ogystal, byddwn yn gwneud rhai mân newidiadau i’r Llawlyfr Technegol Rhan 1 er mwyn dileu cyfeiriadau at y Llawlyfr Technegol Rhannau 1 a 2. Bydd y llawlyfr unigol hwn yn disgrifio’r agweddau a’r gofynion technegol ar gyfer defnyddio ein E-wasanaethau busnes.\nAr yr un pryd byddwn yn dileu’r adran yn y Llawlyfr Technegol Rhan 1 sy’n cyfeirio at gyfrifon dinasyddion. Byddwn yn adfer yr adran pan fydd angen.\nByddwn yn diweddaru ein Côd Ymarfer hefyd. Mae hwn yn llywodraethu’r newidiadau rydym yn eu gwneud i’r Cytundeb Mynediad i’r Rhwydwaith a’r Llawlyfr Technegol. Byddwn yn newid y Côd Ymarfer fel ei fod yn cyfeirio at y Llawlyfr Technegol unigol.\nNi fyddwn yn ymgynghori ynghylch y newidiadau gan nad ydym yn newid hanfod y côd.\nYn ogystal, byddwn yn tynnu’r cyfarwyddiadau ymarfer canlynol yn ôl:\nCyfarwyddyd ymarfer 45: derbyn ac ateb rhybuddion trwy ebost\nPan fyddwch yn derbyn rhybudd gennym trwy ebost rydym yn cynnwys yr holl gyfarwyddyd angenrheidiol ar gyfer ymateb.\nCyfarwyddyd ymarfer 46: ffurflenni’r Gofrestrfa Tir\nGallwch gael manylion llawn am ein ffurflenni ar ein tudalen ffurflenni.\nCyfarwyddyd ymarfer 51: ble i anfon ceisiadau papur\nGallwch ganfod ble y dylai cwsmeriaid anfon eu ceisiadau ar bapur ar ein tudalen Cysylltu â ni.\nCyfarwyddyd ymarfer 59: derbyn ac ateb ymholiadau trwy ebost\nPan fyddwch yn derbyn ymholiad gennym, rydym yn darparu arweiniad priodol gyda’r cais am sut i ymateb.\nCyfarwyddyd ymarfer 71: gwasanaethau electronig\nGallwch gael manylion llawn am ein gwasanaethau electronig ar dudalennau e-Wasanaethau Busnes ein gwefan.\nOs oes angen unrhyw gymorth arnoch wrth ddefnyddio ein gwasanaethau, gallwch gysylltu â’n Cefnogaeth i Gwsmeriaid.\nYn ogystal, gallwch gael y wybodaeth ddiweddaraf trwy ddilyn ein sianeli cyfryngau cymdeithasol gan gynnwys ein ffrwd cymorth technegol ar Twitter.\nCLOSED: Digital Skills for the Employed in Leeds City Region (OC20S18P1226)\nOperation Stack: route maps\nGwiriwch beth sydd angen i chi ei wneud


Mohamed Ahmed Ashoor Hasan | Swyddfa Datblygu a Chysylltiadau Alumni | Prifysgol Bangor\nMohamed Ashoor yw Alumnus y Flwyddyn Prifysgol Bangor/BIBF 2017.\nCafodd Mohamed ei eni a'i fagu ym Mahrain ac enillodd ddiploma mewn bancio a chyllid ac uwch ddiploma mewn cyllid Islamaidd yn 2010 gan y Bahrain Institute of Banking Finance. Daeth i Brifysgol Bangor i gwblhau ei radd BA (Anrh) mewn Astudiaethau Busnes a Chyllid yn y flwyddyn academaidd 2010-11 ac enillodd radd 2i. Gwelodd raglen BIBF gyda Bangor fel cyfle perffaith i adeiladu sylfaen gadarn yn un o'r sefydliadau addysgol mwyaf enwog ym Mahrain a chael profiad o flwyddyn yn y DU. Dywed fod ei radd Baglor o'r DU, o gwrs a oedd yn dod yn gynyddol enwog ymysg cyflogwyr ym Mahrain, wedi ei baratoi at swydd ym Mahrain.\nGofynnom i Mohamed rannu ei atgofion o Fangor gyda ni. Dywedodd bod y ddinas yn hyfryd ac yn gysurlon. Bu'n byw yn Neuadd Willis ac roedd yn mwynhau chwarae pêl-droed ar y glaswellt gwyrdd naturiol yn y tywydd oer, sy'n hollol wahanol i hinsawdd Bahrain. Dywed fod Bangor wedi ei ddysgu i fod yn fwy cyfrifol am mai dyma'r tro cyntaf yn ei fywyd iddo fyw ar ei ben ei hun ac y byddai'n argymell Bangor i eraill am ei enw da ym maes cyllid ac oherwydd bod Bangor yn gyfeillgar a bod bywyd yn llai prysur yma nag mewn dinas fawr fel Llundain.\nWedi dychwelyd i Fahrain, symudodd Mohamed o faes bancio a chyllid i faes cysylltiadau cyhoeddus, gan weithio fel ysgrifennwr copi creadigol a gweithredwr cysylltiadau cyhoeddus i Oglivy & Mather. Symudodd o faes cysylltiadau cyhoeddus i farchnata digidol i weithio i gwmnïau megis Al Hilal Group a Takaud Savings and Pensions. Mae bellach yn weithiwr proffesiynol ym maes marchnata digidol, sydd â chymhwyster Google, mae gan Mohamed brofiad o helpu amrywiol gwmnïau i gyfathrebu â'u cynulleidfaoedd targed.\nUn o'i gysylltiadau gwaith amlycaf hyd yma yw gyda Chlwb Pêl-droed Lerpwl. Mae Mohamed wedi bod yn gweithio gyda'r clwb ers 5 mlynedd ar eu gwefan a'u cyfryngau cymdeithasol Arabeg. Mae'n rheoli cymuned o 4.5 miliwn o gefnogwyr Arabaidd a holl waith cyfathrebu'r clwb a'u cefnogwyr yn yr iaith Arabeg. Mae Mohamed yn rhan o dîm digidol rhyngwladol Lerpwl a roddwyd ar restr fer y "British BT Sport Industry Awards" 2014 yn y categori am y defnydd gorau o'r cyfryngau cymdeithasol.\nYn ei waith, mae Mohamed yn llunio strategaethau marchnata digidol ac yn rheoli ymgyrchoedd ar draws Facebook, Google AdWords, Instagram, ymgyrchoedd e-bost a sianelau digidol eraill i gynyddu ymwybyddiaeth brand a dod o hyd i gwsmeriaid posib newydd. Denodd ei waith gyda Takaud Savings and Pensions ac American Express Middle East dros 7,000 o gwsmeriaid posib newydd trwy ymgyrchoedd lluosog ar gyfer y ddau gwmni.\nEr nad yw wedi aros ym maes bancio a chyllid, mae Mohamed yn dweud bod y wybodaeth a'r ddealltwriaeth a enillodd ym maes cyllid a marchnata yn ystod ei astudiaethau wedi rhoi sylfaen gadarn iddo ac wedi cyfrannu at ei ffurfio fel y dyn proffesiynol y mae erbyn heddiw.


Llyfrgell Owen Phrasebank - posibilrwydd\nWedi ffiasco'r anialwch a'r siwtiau haearn, fydda fo ddim yn betio llawer ar y posibilrwydd.\nA diolch am y posibilrwydd hwn.\nSiomodd y posibilrwydd hwnnw hi.\nY tymheredd ar ei ucha'n 17�C (63�F). Heno: Noson gymylog efo posibilrwydd o ambell gawod.\nY mae posibilrwydd arall, eto.


Creigiau 23 - Amdanom Ni\nGrwp o unigolion sy�n wirfoddol yn codi arian er lles a gwellhad y pentref� ydi� Creigiau 23.\nMae�r aelodaeth oherwydd rhesymau hanesyddol yn wrywaidd ac wedi ei gyfyngu i 55 aelod. Y rheswm am hyn ydi , nid oherwydd rhesymau ein bod yn sefydliad gyfrinachol ond 55 yw�r mwyafrif y mae�r clwb golff yn medru ei gymryd ar gyfer ein ciniawau.\nYn ystod y flwyddyn rydym yn weithgar iawn yn hyrwyddo a trefnu gweithgareddau o fewn y pentref er enghraifft y carnifal, ymweliad Sion Corn �r pentref �r neuadd leol, taith gerdded ar Ddydd Sant Steffan, blasu gwin, noson i�r gwragedd a�r ddawns yn yr haf.\nRhoddir yr holl elw a godir o ganlyniad i�r gweithgareddau yn �l i�r pentref trwy law nifer o gymwynaswyr. Mae rhain yn cynnwys Ysgol Gynradd Creigiau, Mudiad y Sgowtiaid, Y cylch Chwarae, Cylch Feithrin, Neuadd y Pentref a nifer o sefydliadau eraill.\nOs hoffech ofyn am gyfraniad ewch at ran y� cais an gyfraniad a llenwch y ffurflen a welir yno.Am wyboadaeth ar� sut i ymuno � creigiau 23� ewch at y�rhan aelodaeth.\nMae�r calendr cymdeithasol yn rhedag yn flynyddol o fis Mawrth tan Chwefror gan apwyntio cadeirydd newydd ar gyfer pob sesiwn.\nMae�r calendr yn cynnwys 10 cinio bob mis ( heb gynnwys Gorffennaf ac Awst) ac fe�u cynhelir yng Nhlwb Golff Creigiau sydd wedi ei lleoli yng Nghanol y pentref.\nMae�r cyfarfod yn cynnwys pryd o fwyd a siaradwr . Gall pob aelod dod a gwestai gydag e (dibynnu ar rifau) . Felly os ydych newydd ddod i fyw i�r pentref ac heb gwrdd � llawer o bobl beth am ymuno � ni? Danfonwch e bost atom ac fe drefnwn i chi ddod i un o�n cyfarfodydd.\nMae�r siaradwyr fel arfer yn siarad rhwng ugain a deugain munud ar bwnc o�u dewis neu syniadau gennym ni.\nGall y siaradwyr �amrywio o fobl o fyd y chwaraeon , gwleidyddion, athrawon, personoliaethau o fyd y teledu ,gweithwyr elusenol i rywun sy�n dangos brwdfrydedd am ei pwnc.\nFfurfiwyd Creigiau 23 tua 1970 gan criw o wyr bonheddig oedd yn byw yn y pentref.\nRhoddwyd yr� enw yma i�r sefydliad gan mai 23 o aelodau oedd pan y�i dechreuwyd ac mae�r enw wedi parhau ers hynny.\nErs y dyddiau hynny mae�r pentref wedi tyfu ac o ganlyniad rydym ninnau wedi tyfu gyda�r pentref ac bellach yn rhan bwysig iawn o�r gymuned.\nDros y blynyddoedd yr ydym wedi cael nifer o Cadeiryddion, fel gelli'r gweld isod !!\nWarning: Use of undefined constant MYSQL_ASSOC - assumed 'MYSQL_ASSOC' (this will throw an Error in a future version of PHP) in /home/linweb08/c/creigiau23.org.uk/user/htdocs/includes/loadchairmanlist_cy.php on line 18\nWarning: mysqli_fetch_array() expects parameter 2 to be int, string given in /home/linweb08/c/creigiau23.org.uk/user/htdocs/includes/loadchairmanlist_cy.php on line 18


Beth yw LinkedIn? | Martech Zone\nDydd Mawrth, Gorffennaf 1, 2008 Dydd Sul, Hydref 4, 2015 Douglas Karr\nBeth yw LinkedIn? Pam ddylech chi ymuno â LinkedIn? Dyma fideo gwych arall gan y Folks yn CominCrefft ar y pwnc hwnnw yn unig!\nCysylltu â mi ar LinkedIn.\nTags: galwadau i weithreducanolfan eastgatecanolfannau data achubaderyn bachbroses honYsgrifennu\nJul 1, 2008 am 4:56 PM\nDiolch am rannu'r cyflwyniad gwych hwn i LinkedIn. I'r rhai sy'n anghyfarwydd â'r wefan, mae hyn yn egluro peth yn syml, yn glir ac yn gryno. Mae Lee a Sachi o CommonCraft yn gwneud gwaith anhygoel gyda'u dull PaperWorks.\nYr un peth y byddaf yn ei ddweud yw nad yw LinkedIn yn bopeth effeithiol, ar y cyfan, ar gyfer dod o hyd i Werthwyr neu eu cyrchu. Mae'r dull a grybwyllir yn gofyn i chi wthio'ch angen ar yr adeg y mae gennych chi ef i bobl a allai fod â'r amser neu'r atgyfeiriadau ar eich cyfer. Yn VendorCity, rydym wedi gwrthdroi'r broses hon ac yn gofyn i berchnogion busnes a gweithwyr proffesiynol roi eu hargymhellion ar-lein. Trwy hynny, mae bob amser yno ac yn hygyrch yr eiliad y mae'r angen yn codi. Nid yn unig y gallwch chi wedyn ddod o hyd i'r gwerthwr sydd ei angen arnoch ar unwaith pan fydd yr angen yn codi, rydych hefyd yn gwobrwyo gwerthwyr da gyda busnes ychwanegol i unrhyw un yn y gymuned VendorCity.\nGyda llaw, cafodd erthygl dda arall ar rwydweithio busnes ei phostio yn ddiweddar gan berchennog busnes B2B yn y DU. Gellir ei weld yma:\nDouglas, gobeithio y cymerwch eiliad i ddesg dalu VendorCity.com gan ein bod yn credu ei bod yn ffordd hollol wahanol a gwell i rwydweithio busnes a dod o hyd i'r gwerthwyr gorau yn eich ardal. Gollyngwch linell ataf os ydych chi'n meddwl bod gennych chi eiliad i sgwrsio am y cysyniad.


Plannu Hedyn Caredigrwydd - National Theatre Wales\nPlannu Hedyn Caredigrwydd\nMae’r adnodd hwn yn dechrau trwy ofyn i ddysgwyr fyfyrio ar sut maen nhw’n trin eraill a’r pethau maen nhw’n eu dweud wrth rywun newydd. Mae fideo wedi’i chysylltu â’r PowerPoint sy’n cyflwyno ffoadur ifanc mewn ffordd addas i CA2, ac yn dangos sut y gall caredigrwydd wneud gwahaniaeth mawr iddynt ymgartrefu. Anogir dysgwyr i ddatblygu empathi a myfyrio ar sut mae’r cymeriadau’n teimlo yn ogystal â meddwl am y pethau y byddent am i rywun eu dweud wrthynt pe byddent yn y sefyllfa honno.\nYna caiff y dysgwyr y dasg o rannu’n grwpiau a chanmol pawb arall yn y grŵp.\nEto dylid myfyrio ar hyn.\nY dasg olaf yw i ddysgwyr wneud ‘coeden garedigrwydd’ yn yr ystafell ddosbarth i ysgrifennu pethau caredig ar y dail bob dydd, gan annog positifrwydd. Gellir gwneud y goeden o unrhyw ddeunydd sy’n briodol i’r adnoddau sydd ar gael i’r ysgol.\nFideo wedi’i chysylltu â PowerPoint gan Amnest Rhyngwladol, fel y darparwyd gan Counterpoint Arts.\nDeunyddiau y daethpwyd o hyd iddynt a all ffurfio dail coeden.


Haeddu Oscar? Go brin . . .\nDechrau da - cloffi wedyn\nJosh Brolin, Tommy Lee Jones, Javier Bardem, Kelly McDonald, Woody Harrelson\nCormac McCarthy (y nofel), Joel & Ethan Coen.\nA yw No Country For Old Men yn haeddu Oscar?\nBu canmol di ben draw ar ffilm ddiweddaraf y Brodyr Coen ers iddi ymddangos gyntaf gydag amryw o adolygwyr hyddysg wedi dweud mai dyma ffilm orau'r flwyddyn hyd yn hyn - a bod sialens fawr gan unrhyw un arall i fod yn well na hi.\nRhaid i minnau, felly, holi fy hun a yw'r ffaith na fûm yn ffan mawr o ffilmiau'r brodyr yn y gorffennol yn fy ngwneud yn un od a di-chwaeth?\nMethodd The Big Lebowsky â gwneud imi chwerthin gyda chenhedlaeth o fyfyrwyr a thybiais mai teitl gwell i O Brother Where Art Thou? fyddai O Frawd, Lle Mae'r Mwynhad?!\nEr gwaethaf hyn cerddais i mewn i weld No Country For Old Men heb ragfarnu ac yn ddiduedd wedi fy sbarduno i roi cyfle teg i'r ffilm oherwydd presenoldeb un o'm hoff actorioni ac un o actorion gorau ei genhedlaeth, Tommy Lee Jones.\nCafwyd golygfeydd agoriadol trawiadol oedd yn gafael ac o'r munudau cyntaf nid oedd y stori yn caniatáu ichi ymlacio gyda phrif ddrwgweithredwr gwirioneddol gythreulig a drwg.\nYr actor Sbaenaidd, Javier Bardem, sy'n actio y gŵr dieflig sy'n lladd ar fympwy ac yn ymhyfrydu yn yr elfen o lwc a ffawd sy'n gysylltiedig â llofruddio'r bobl ddaw wyneb yn wyneb ag ef wrth iddo grwydro'r wlad.\nEi sgiliau amlwg wrth ddienyddo yn nodweddiadol o grefft glinigol gweithiwr lladd-dy anifeiliaid.\nCefais fy synnu pa mor gredadwy oedd actio - ac acen deheudir yr Unol Daleithiau - yr actores Albanaidd, Kelly McDonald. Os cofiwch, hi chwaraeodd y ferch ysgol a roddodd sioc farwol i Ewan McGregor yn Trainspotting.\nPerfformiad digon hoffus yw un Woody Harrelson fel llofrudd arall er na fu ddigon ar y sgrîn.\nMae hynny'n sicr yn wir am Tommy Lee Jones.\nAr y dechrau, yr awgrym oedd mai ef oedd un o hoelion wyth ffilm ond yn anffodus nid oes ganddo ddigon o ran i blesio'i gefnogwyr mwyaf taer.\nMwynheais bob eiliad - o hanner cyntaf y ffilm gyda'r stori, y cyffro a'r actio yn gafael ynof a'm cipio ar wibdaith wallgof.\nOnd beth yn y byd ddigwyddodd hanner awr cyn y diwedd?\nLladdwyd y stori a'r holl rinweddau a roddai gymaint o fwynhad imi.\nMwy na mynd yn fflat\nYr oedd hyn yn fwy na mynd yn fflat a rhedeg allan o stêm. Y gwendid oedd iddi geisio mynd yn athronyddol am ddim rheswm yn hytrach na pharhau yn film o gyffro a saethu fel y dylai fod yn hytrach na rhyw sylw sigledig ar y ffordd mae'r byd yn mynd â'i ben iddo o genhedlaeth i genhedlaeth.\nMae'r athronyddu yn anghelfydd a heb fod yn feddylgar.\nBeth bynnag, mae'r cyfan sydd i'w ddweud yn nheitl y ffilm!\nPam, felly, y cafodd hon Oscar am fod y ffilm orau?\nAllai ddim deall pam y'i hystyriwyd yn well na There Will Be Blood a honno wedi ei chymharu mor ffafriol ag un o'r ffilmiau gorau erioed, Citizen Kane .\nCic i eraill\nGwir bod Javier Bardem yn sinistr dros ben fel y gelyn ond doedd yna ddim galw am actio gwefreiddiol i chwarae'r cymeriad hwn ac mae cynnig yr Oscar iddo fo yn gic yn wyneb actorion fel Phillip Seymor Hoffman a Casey Affleck sydd wedi profi eu hunain yn llawer mwy celfydd yn y ffilmiau y cawson nhw eu henwebiadau ar gyfer yr un Oscar.\nByddai'n anghywir dweud imi gael fy siomi yn y ffilm gan nad oedd fy nisgwyliadau yn fawr beth bynnag - ond wedi'r blas melys amy rhan fwyaf o'r ffilm chwerw iawn oedd y diwedd.\nOnd ar nodyn ysgafnach, braf oedd gweld yr enw Cymraeg Llewelyn ar y prif gymeriad. Er nad oedd unrhyw un yn ei ynganu yn gywir!


Gwerth ychwanegol gros rhanbarthol a gwerth ychwanegol crynswth isranbarthol: 1998 to 2017 | LLYW.CYMRU\nGwerth ychwanegol gros rhanbarthol a gwerth ychwanegol crynswth isranbarthol\nGwerth ychwanegol gros rhanbarthol a gwerth ychwanegol crynswth isranbarthol: 1998 to 2017\nAmcangyfrifon o allbwn economaidd ar dair lefel gweithle ddaearyddol ar gyfer 2017.\nNid y datganiad diweddaraf yn y gyfres: Gwerth ychwanegol gros rhanbarthol a gwerth ychwanegol crynswth isranbarthol\nMae'r SYG wedi cynhyrchu amcangyfrif sengl o werth ychwanegol gros (GYG) a elwir yn ddull cytbwys (GYG (B)), gan ddefnyddio cryfderau'r dulliau incwm (GYG (I)) a chynhyrchu (GYG (P)). Mae'r amcangyfrifon hyn yn cael eu hystyried fel dull GYG swyddogol yr SYG.\nCyfanswm GYG (B) y gweithle yng Nghymru yn 2017 oedd £62.2 biliwn, i fyny 3.1 y cant ers 2016. Cododd GYG ar gyfer y DU (ac eithrio extra-regio) 3.5 y cant.\nErs 2009, cynyddodd cyfanswm GYG yng Nghymru gan 30.2 y cant. Hwn yw’r pedwerydd cynnydd uchaf ymhlith gwledydd a rhanbarthau’r DU.\n£19,899 oedd GYG y pen yng Nghymru yn 2017, i fyny 2.7 y cant ers 2016. Dyma’r wythfed gynnydd uchaf ymhlith gwledydd a rhanbarthau’r DU tra cynyddodd GYG y pen ar gyfer y DU (ac eithrio extra-regio) 2.9 y cant.\nCynyddodd GYG gweithle’r pen yng Nghymru gan 26.6 y cant rhwng 2009 a 2017. Dyma’r trydydd cynnydd uchaf ymhlith gwledydd a rhanbarthau’r DU.\nRoedd GYG gweithle'r pen yng Nghymru yn 2017 yn 72.9 y cant o ffigwr y DU (ac eithrio extra-regio), yr isaf ymhlith gwledydd y DU a rhanbarthau Lloegr. Roedd hyn i lawr 0.1 pwynt canran dros y flwyddyn.\nRoedd GYG gweithle’r pen yn Nwyrain Cymru yn 89.9 y cant, tra yng Ngorllewin Cymru a'r Cymoedd ni oedd hi yn 62.8 y cant o’r ffigwr y DU yn ôl eu trefn.\nMae ardaloedd llai daearyddol arall ar gael o SYG yn cynnwys ardaloedd lleol, awdurdodau lleol, a rhanbarthau dinasoedd NUTS 3.\nGweithgaredd economaidd rhanbarthol yn ôl gwerth ychwanegol crynswth (cytbwys), bwletinau Ystadegol y DU\nGwefan y Swyddfa Ystadegau Gwladol


Mae’r ddogfen hon yn amlinellu gweledigaeth S4C ar gyfer y deng mlynedd nesaf, ac fe fydd yn elfen allweddol o’n cyflwyniad i’r adolygiad annibynnol o gylch gorchwyl, cyllido ac atebolrwydd y sianel.\nYn y crynodeb gweithredol hwn, nodwn y pwyntiau allweddol a amlinellwyd yn y ddogfen, pennod wrth bennod.\nYn y bennod gyntaf, rhown amlinelliad o S4C fel ag y mae heddiw. Ystyriwn y cyd-destun yr ydym yn gweithredu ynddo, sut mae hwn wedi datblygu yn y 35 mlynedd ers i’r sianel gael ei chreu, a beth mae hyn yn ei olygu i S4C yfory.\nMae S4C yn darlledu dros 115 o oriau o raglenni bob wythnos, gan gynnwys gwasanaeth i blant, drama, newyddion, adloniant, chwaraeon, rhaglenni ffeithiol, cerddoriaeth a digwyddiadau.\nMae ein cynnwys yn adlewyrchu amrywiaeth bywyd yn y Gymru fodern a bywyd y gynulleidfa Gymraeg ei hiaith.\nMae S4C yn comisiynu’r mwyafrif helaeth o’n cynnwys Cymraeg gan ystod eang o gwmnïau cynhyrchu annibynnol, medrus (tua 50 y flwyddyn dros y blynyddoedd diwethaf), sy’n gweithio ledled Cymru.\nMae’r BBC hefyd yn darparu isafswm o ddeg awr yr wythnos o raglenni o’i chyllideb ei hun i’r gwasanaeth.\nAr ôl eu darlledu, mae modd gwylio rhaglenni S4C drwy’n gwasanaeth ar-lein neu ar y BBC iPlayer – o ganlyniad i’r bartneriaeth strategol ehangach gyda’r BBC.\nMae effaith economaidd y cyllid cyhoeddus a fuddsoddir yn y sector cynhyrchu a’r diwydiannau creadigol yn sylweddol – mae bob £1 a fuddsoddwyd gan S4C yn yr economi yng Nghymru a’r DU yn creu cyfanswm gwerth o £2.09.\nGweithredwn yn ddarbodus, a chynhaliwn orbenion y sefydliad ar ryw 4%, ac mae cost cynnwys fesul awr wedi lleihau o draean er 2009.\nMae nifer y siaradwyr Cymraeg yng Nghymru wedi cynyddu dros 10% ers i S4C gael ei lansio ym 1982. Mae’r iaith yn ffynnu heddiw, ac fe’i defnyddir gan bron i dri chwarter miliwn o bobl yng Nghymru a’r DU i wahanol raddau yn eu bywydau – gartref, yn yr ysgol, yn y gwaith ac amser hamdden.\nYn 2015/16, cyflawnom ein ffigurau gwylio teledu wythnosol uchaf yn y DU mewn naw mlynedd (629,000). Ar draws y flwyddyn, fe wnaeth 9.9m o bobl wylio cynnwys S4C ledled y DU (i fyny o 8.4m yn 2014/15).\nMae’r byd yn newid\nPan lansiwyd S4C ym 1982, dim ond pedair sianel deledu oedd i gael. Heddiw, mae cannoedd o sianeli – gan gynyddu’r dewis a chynyddu’r gystadleuaeth.\nDros y blynyddoedd diwethaf, bu cynnydd anferthol mewn llwyfannau ar-lein gyda chynulleidfaoedd yn mudo iddynt o sianeli teledu traddodiadol.\nMae Darlledwyr Gwasanaeth Cyhoeddus (DGCau) eraill wedi gallu lansio sianeli i dargedu cynulleidfaoedd sy’n mudo.\nYn y dyfodol, mae’n rhaid i S4C sicrhau bod cynnwys Cymraeg ar gael ar gymaint o lwyfannau â phosibl.\nMae cylch gorchwyl S4C yn hen ffasiwn – fe’i crëwyd yn unol ag arferion defnyddio’r cyfryngau o’r gorffennol. Nid yw’n ein galluogi ni i gomisiynu ar gyfer cynulleidfaoedd digidol yn benodol.\nPennod 2: S4C Yfory – Ein Gweledigaeth\nMae’r bennod hon yn esbonio’n fanwl ein gweledigaeth ar gyfer S4C newydd sy’n apelgar ac yn datblygu’n gyson o ran y cynnwys a gomisiynwn a’r modd y mae pobl yn defnyddio’r cynnwys hwnnw. Amlinellwn y camau y byddwn yn eu cymryd i ddarparu cynnwys cyfryngau gwasanaeth cyhoeddus modern a chynhwysfawr i gynulleidfaoedd presennol a chynulleidfaoedd newydd.\nMae ein gweledigaeth wedi’i seilio ar bedair elfen allweddol:\nDarparu Cynnwys ar bob Llwyfan: Sicrhau y gall y gynulleidfa ddefnyddio cynnwys S4C pryd, ble a sut bynnag y dymunant.\nCreu’r Cynnwys Cywir: Ei wneud yn fwy perthnasol, cystadleuol ac amrywiol.\nGwerth Ehangach fel Gwasanaeth Cyhoeddus: Sicrhau buddion economaidd, ieithyddol ac addysgol o’n gwaith.\nStrategaeth Fasnachol i Helpu Gyrru’r Weledigaeth: Gwella ein galluoedd a’n henw da masnachol.\nMae’n rhaid i S4C ddod yn ddarparwr Cyfryngau Gwasanaeth Cyhoeddus (CGC) Cymraeg ar yr holl lwyfannau poblogaidd – darlledu, Teledu Clyfar, y cyfryngau cymdeithasol, safleoedd fideo ffurf-fer, safleoedd ffurf-hir ar-lein, ac ati. Rhaid i ni wneud hyn ar yr un pryd â pharhau i fuddsoddi yn ein presenoldeb ar brif lwyfannau darlledu teledu.\nBydd S4C yn:\ndatblygu un cartref digidol hwylus sy’n galluogi ein cynulleidfa i ddefnyddio holl gynnwys S4C mewn un lle, gan gynnwys cynnwys o’r archif lle gellir sicrhau’r hawliau perthnasol;\ncynnig gwasanaeth personoledig i aelodau’r gynulleidfa – cynnwys sy’n bodloni anghenion unigol a’r gallu i guradu’n unol â hynny ar lwyfannau perthnasol;\nsicrhau bod brand a chynnwys S4C mor amlwg ac ar gael mor rhwydd â darparwyr DGC eraill ar Deledu Clyfar, ffrydwyr y cyfryngau a darparwyr ar alw eraill;\ndatblygu ac yn manteisio ar lwyfannau priodol ar gyfer darparu cynnwys digidol i dargedu grwpiau oedran gwahanol, a’u poblogi’n rheolaidd gyda chynnwys ffurf-fer newydd, apelgar.\nBydd S4C yn adfywio’r sianel linol – gan gyflwyno sianel linol fwy cyffrous, fwy beiddgar, a mwy amrywiol a fydd yn chwarae rhan amlycach ym mywydau ein cynulleidfa – gan ddefnyddio technoleg i alluogi gwylwyr i ryngweithio mwy. I wneud hyn, mae angen i S4C allu cystadlu gyda darlledwyr eraill sy’n cynnig tariffau uwch ar hyn o bryd, tra bod cyllideb cynnwys S4C yn lleihau oherwydd gostyngiadau mewn cyllid a phwysau chwyddiant. Disgwylir i werth cyllideb cynnwys presennol S4C ostwng yn raddol mewn termau real dros bum mlynedd - £1.6m yn is y flwyddyn nesaf, £8.7m yn is erbyn 2021/22.\ncreu mwy o gyfleoedd gwylio i’r teulu eu mwynhau fel grŵp – gan gadarnhau rôl y sianel deledu fel cartref gwylio teuluol yn Gymraeg;\ncreu digwyddiadau proffil uchel arwyddocaol – uchafbwyntiau yn yr amserlenni sy’n tynnu pobl ynghyd ac yn ysgogi pobl i siarad yn eu cymunedau ac ar y cyfryngau cymdeithasol;\ncreu dau brif fath o gynnwys ffurf-fer – cynnwys gwreiddiol, annibynnol sy’n ysgogi rhyngweithio rhwng cynulleidfaoedd newydd sbon ar draws llwyfannau nad ydynt yn llinol; a chynnwys sy’n hyrwyddo ac yn ehangu diddordeb mewn rhaglenni presennol ac yn eu hategu;\nnewid ein dull o gomisiynu er mwyn cwmpasu cynnwys ar bob ffurf;\ngwella cyfathrebu gyda chynhyrchwyr ac yn meithrin dealltwriaeth glir o’n disgwyliadau creadigol cynyddol.\nMae cynnwys gwasanaeth cyhoeddus S4C yn cael ei werthfawrogi a’i barchu’n eang gan ein cynulleidfa. Ond fel yr unig ddarlledwr a darparwr cynnwys gwasanaeth cyhoeddus yn Gymraeg, gwnawn gyfraniad sylweddol ac ehangach o ran gwasanaeth cyhoeddus i Gymru a’r Gymraeg. Byddwn yn gweithio’n galed i gynyddu’n heffaith dros y deng mlynedd nesaf.\ncefnogi’r Gymraeg i hawlio ei lle yn y byd digidol trwy gomisiynu ystod o gynnwys digidol a sicrhau ei fod ar gael;\nrhoi mwy o ffocws ar hyrwyddo amrywiaeth, cynwysoldeb a symudedd cymdeithasol drwy ein cynnwys a’n comisiynu;\ncynnig mwy o gynnwys sy’n darparu ac yn atgyfnerthu profiadau addysgol i bob oedran;\ngwneud mwy i annog trosglwyddiad iaith;\ngwneud mwy i helpu datblygu sgiliau’r cyfryngau – gan gynnwys y rheiny sy’n bwydo i’r sector cynhyrchu yng Nghymru;\ncynyddu buddsoddiad yn y diwydiannau digidol a chreadigol yn unol â chyllidebau.\nStrategaeth Fasnachol i Helpu Gyrru’r Weledigaeth\nNod cangen Fasnachol S4C yw creu difidendau cynaliadwy i wasanaeth cyhoeddus S4C. Ein nod dros y pum mlynedd nesaf yw adeiladu ar yr hyn sy’n cael ei gyflawni ar hyn o bryd, a darparu hyd yn oed mwy o werth i’r gwasanaeth cyhoeddus.\nBydd S4C Masnachol yn:\ncymryd brandiau ar yr awyr ac yn ymchwilio i ffyrdd o gael mwy o werth ohonynt – gan wneud mwy i ddatblygu ar gynlluniau sydd eisoes ar y gweill;\ncreu mwy o gydgynyrchiadau drama mawr, beiddgar a fformatau i’w datblygu’n rhyngwladol – gan adeiladu ar brosiectau presennol;\ndatblygu partneriaethau newydd i gynhyrchu mathau newydd o gynnwys ar gyfer holl lwyfannau S4C;\nYn gwneud buddsoddiadau busnes sy’n helpu gwireddu’r weledigaeth a chreu enillion ariannol i’r gwasanaeth.\nYn y bennod hon, rydym yn amlinellu’r blaenoriaethau strategol y credwn y dylai’r adolygiad o S4C eu hystyried. Bydd y rhain yn ein galluogi i wireddu’r weledigaeth a amlinellwyd ym Mhennod 2 a bodloni disgwyliadau’r boblogaeth Gymraeg.\nMae angen cylch gorchwyl hyblyg, wedi’i ddiweddaru i’n galluogi i wireddu ein gweledigaeth. Byddai hyn yn gweld S4C yn datblygu yn ddarparwr cynnwys Cyfryngau Gwasanaeth Cyhoeddus – yn ymgorffori’r cylch gorchwyl teledu presennol a’r gallu i greu a darparu cynnwys ar lwyfannau eraill a chydnabod ein rôl yn gwasanaethu cynulleidfaoedd ledled y DU.\nDylai’r cylch gorchwyl newydd alluogi’r sianel i ddarparu:\ncynnwys Cyfryngau Gwasanaeth Cyhoeddus o safon uchel yn y Gymraeg;\nar y teledu a llwyfannau digidol;\ni’r gynulleidfa yng Nghymru, ledled y DU a thu hwnt.\nI wireddu ein gweledigaeth, mae cyllid sefydlog a digonol yn hanfodol.\nO dan Ddeddf Cyrff Cyhoeddus 2011, mae dyletswydd gan yr Ysgrifennydd Gwladol i ystyried faint o gyllid sydd ei angen ar S4C ac i wneud trefniadau i sicrhau bod y swm hwn o arian yn cael ei ddarparu i S4C bob blwyddyn – naill ai o arian y Llywodraeth, neu drwy wneud trefniadau gyda chyrff eraill.\nAr hyn o bryd, mae incwm o ychydig dros £83m gan S4C. I gyflawni a chynnal y lefelau gwasanaeth newydd a ddisgrifiwyd gennym, mae angen buddsoddiad ychwanegol bob blwyddyn ar ben ein cyllideb bresennol.\n(a) Gwireddu darpariaeth cynnwys ar bob llwyfan:\nEin nod yw cyflwyno elfen lwyfan ac elfen ddigidol “Darpariaeth Cynnwys ar Bob Llwyfan” dros gyfnod o bum mlynedd. Mae gwneud hyn heb effeithio ar lefelau buddsoddi mewn cynnwys presennol yn mynnu:\nbuddsoddiad blynyddol ychwanegol o £6m y flwyddyn. Bydd hyn yn galluogi S4C i gyflwyno ei wasanaeth ar deledu yn ogystal â llwyfannau digidol, i fuddsoddi mewn cynnwys newydd ar gyfer cynulleidfaoedd ar lwyfannau digidol, ac i ymgorffori cynnwys archif yn y cynnig ar-lein.\nNid oes ateb cwbl bendant i’r cwestiwn “faint o gyllid sydd ei angen ar S4C i greu’r cynnwys cywir?” Gwaith y darlledwr yw darparu’r gwasanaeth gorau posibl y gellir ei gyflwyno gyda’r arian sydd ar gael.\nMae S4C wedi amlinellu’r ffactorau yr ystyriwn eu bod yn briodol ac yn berthnasol i’r adolygiad annibynnol eu hystyried wrth geisio ateb y cwestiwn beth yw cyllid digonol. Sef:\nmeincnodau a osodir gan ddarlledwyr eraill, a’r modd y newidiant dros amser;\ny ffaith mai S4C yw’r unig sianel deledu Gymraeg;\nlefelau ailddarlledu S4C, sydd i fyny i 58% ar hyn o bryd;\ncost S4C fesul awr ar draws pob genre o gymharu â gallu DGCau eraill i fuddsoddi;\nyr angen i warchod cyllideb S4C yn erbyn pwysau chwyddiant;\nyr effaith gadarnhaol debygol a geir o gynnydd sylweddol mewn buddsoddiad ar y gwasanaeth.\n(c) Proses dryloyw ar gyfer y dyfodol\nNid yw Deddf Cyrff Cyhoeddus 2011 yn cyfeirio at unrhyw broses y dylai’r Ysgrifennydd Gwladol ei dilyn wrth wneud penderfyniad ynglŷn â’r swm sydd ei angen i ariannu S4C. Mae’r gwendid hwn wedi gwneud S4C yn agored i doriadau o bryd i’w gilydd, ac wedi peri i ofnau gael eu mynegi ynglŷn â pharhad ymrwymiad y Llywodraeth.\nDylai fod yn flaenoriaeth i’r adolygiad argymell proses wrthrychol a thryloyw ar gyfer penderfynu ar beth yw cyllid digonol ar gyfer S4C, ar sail cylch gorchwyl newydd.\nMae S4C yn argymell bod yr egwyddorion cyllido a gynigiwyd gan yr Undeb Ddarlledu Ewropeaidd yn cael eu mabwysiadu mewn perthynas ag S4C, sef:\nsefydlog a digonol\nannibynnol o ymyrraeth wleidyddol\nteg a gellir ei gyfiawnhau\ntryloyw ac atebol.\nDylai’r broses ar gyfer diffinio anghenion cyllido cyffredinol S4C gynnwys ystyriaeth o’r ffactorau canlynol hefyd:\nArgaeledd cynnwys Cymraeg ar lwyfannau’r cyfryngau\nChwyddiant a phwysau costau eraill\nFfynonellau Cymorth Priodol\nDylai newid mewn cylch gorchwyl i ddod yn ddarparwr Cyfryngau Gwasanaeth Cyhoeddus (yn cynnwys ein statws DGC presennol) annog y rheiny sy’n gysylltiedig â’r adolygiad i edrych yn fwy eang ynglŷn ag o ble y gallai’r buddsoddiad ychwanegol hwn ddod.\nRydym yn awyddus i gael y cyfle i godi mwy o arian o’n gweithgareddau ein hunain, ond asgwrn cefn ein gwasanaeth cyhoeddus fydd cyllid o ffynhonnell gyhoeddus.\nRydym wedi gweithio’n galed i sicrhau bod y cyfraniad o ffi’r drwydded tuag at gyllid S4C yn gweithio’n dda – gan gydweithio gyda’r Adran dros Ddiwylliant, y Cyfryngau a Chwaraeon a’r BBC i sefydlu prosesau cadarn ac atebolrwydd priodol. Bydd S4C yn parhau i gael mynediad effeithiol i’r ffynhonnell gyllid bwysig hon, a chynnal ein hannibyniaeth ar yr un pryd.\nGyda chyllid ffi’r drwydded yn cael ei sianelu drwy’r BBC, mae cynnal cyswllt ariannu gyda Llywodraeth y DU, drwy’r Adran dros Ddiwylliant, y Cyfryngau a Chwaraeon, wedi bod yn hanfodol i ni barhau i fod yn annibynnol ac i’n galluogi i gyflawni ein cylch gorchwyl Cymraeg.\nMae cael amryw ffynonellau cyllid yn parhau’n fuddiol ac yn egwyddor i’w diogelu i’r dyfodol. Rhaid i unrhyw opsiynau ariannu yn y dyfodol gynnal statws S4C fel darparwr cynnwys annibynnol, diduedd, y gellir ymddiried ynddo.\nPennod 4: Atebolrwydd, Llywodraethu a Rheoleiddio\nYn y bennod hon, nid ydym yn rhoi barn gorfforaethol bendant gerbron ynghylch y strwythurau atebolrwydd, llywodraethu a rheoleiddio gorau ar gyfer y dyfodol. Yn hytrach, rydym yn rhestru’r elfennau y credwn eu bod yn hollbwysig i gefnogi uchelgais S4C ar gyfer y dyfodol, a’i rôl ym mywydau pobl Cymru, y DU a ledled y byd.\nYn S4C: Gwthio’r Ffiniau, rydym wedi amlinellu gweledigaeth y gellir ei gwireddu ar gyfer y deng mlynedd nesaf.\nEr mwyn gwireddu’r weledigaeth, mae angen y canlynol ar S4C:\nCytundeb ei bod yn iawn i S4C fod eisiau bod yn ddarparwr Cyfryngau Gwasanaeth Cyhoeddus yn y Gymraeg ac nid yn ddarlledwr yn unig;\nCydnabyddiaeth o’r hyn y mae hynny’n ei olygu, a’r buddion all ddeillio o hynny;\nProses ar gyfer diffinio’r gofyniad cyllido\nEdrychwn ymlaen at gymryd rhan yn y drafodaeth gyhoeddus y gobeithiwn y bydd yr adolygiad hwn, a’r weledigaeth hon ar gyfer dyfodol S4C, yn ei hysgogi.\nBlaenorol Blaenoriaethau i’w trafod\nNesaf Pennod 1 — S4C Heddiw


Elusen yn galw am recriwtio mwy o arwyddwyr i'r byddar - BBC Cymru Fyw\nElusen yn galw am recriwtio mwy o arwyddwyr i'r byddar\n27 Awst 2018\nMae elusen sy'n cynrychioli pobl fyddar wedi galw am ailgyflwyno cynllun ar gyfer recriwtio mwy o arwyddwyr proffesiynol.\nDywedodd Action on Hearing Loss fod sefydliadau celfyddydol a digwyddiadau mawr yn darparu cyfieithwyr oedd yn medru Iaith Arwyddo Brydeinig (IAB), ond y gallai lleoliadau a sinemâu llai wneud mwy.\nYchwanegodd yr elusen bod pobl sy'n fyddar neu'n drwm eu clyw yn parhau i wynebu heriau yn eu bywydau pob dydd.\nMae ystadegau'n awgrymu y gallai dros hanner miliwn o bobl yng Nghymru fod yn fyddar neu'n drwm eu clyw.\nYng Nghymru mae 7,200 o bobl sy'n defnyddio IAB, ond mae llai na 100 o ymarferwyr cymwysedig.\nDywedodd Llywodraeth Cymru eu bod wedi cefnogi cynlluniau hyfforddiant i gynyddu'r nifer.\nMae Rhyan Berrigan, gwas sifil o Lanbradach ger Caerffili, wedi bod yn fyddar ers ei geni ac yn defnyddio IAB.\nMae'n mwynhau mynd i'r theatr, gigiau a'r sinema ac yn dweud bod y profiad yn mynd yn "haws o'i gymharu â 10 mlynedd yn ôl".\nImage caption Mae Rhyan Berrigan yn dweud ei bod hi'n bwysig i gyfieithwyr allu cyfleu'r darlun cyflawn\n"Ond os oes 'na sioe yn rhedeg am 20 noson er enghraifft, dim ond un fydd yn cynnwys arwyddwr, felly does gennych chi ddim llawer o ddewis," meddai.\n"Mae'n rhaid i chi fynd y diwrnod hwnnw, neu fethu'r peth yn gyfan gwbl."\nMae'n dweud bod cael cyfieithydd cymwys yn hanfodol.\n"Mae angen popeth arnoch chi - beth sy'n cael ei ddweud, y pwyslais, y jôcs, y comedi, mae'n rhaid i hynny i gyd gael ei gyfleu yn y cyfieithiad IAB ac mae hynny ond yn dod gyda hyfforddiant a hyder yr arwyddwr," meddai.\n"Rydych chi'n methu llawer ohono os yw'r arwyddwr dim ond yn crynhoi yn hytrach na darparu'r deialog llawn."\nDywedodd Rebecca Wooley o Action on Hearing Loss: "Mae'r lleoliadau mawr yn eitha' da, ond dyw pobl ddim wastad yn gallu cael beth maen nhw eisiau ar adeg gyfleus, ac mae lleoliadau llai yn gallu bod yn anodd hefyd.\n"Mae'n bosib eu bod nhw'n darparu ffilm gydag isdeitlau ond bosib ei fod e ar adeg anghymdeithasol fel 11:00 ar fore Sul. Mae pobl yn methu mas ac mae cynulleidfa fawr mas yna."\nYn ôl Tony Evans o Benarth, sydd wedi bod yn gyfieithydd IAB ers dros 20 mlynedd, mae'r cyflog isel yn un rheswm posib pam nad yw mwy o bobl yn hyfforddi i fod yn arwyddwyr.\nDywedodd y gallai cyfieithwyr ddisgwyl ennill tua £25,000 y flwyddyn - llai na chyflog cyfartalog y DU - a hynny ar ôl hyfforddi am hyd at saith mlynedd.\nImage caption Fe wnaeth Deddf Cydraddoldeb 2010 addo mynediad cyfartal i bobl anabl\n"Mae'r cyflog yr awr yn edrych yn grêt, falle bod e'n £30-£35 yr awr... ond dydyn ni ddim yn gweithio saith awr y diwrnod, bum niwrnod yr wythnos, rydyn ni'n gweithio fan hyn a fan draw," meddai.\n"Mae'n rhaid cymryd cyflog salwch a chyflog gwyliau allan o hynny, talu trethi fel unrhyw weithiwr llawrydd, a chael ein gwasgu gan asiantaethau sy'n ymladd am gytundebau ar y cynigion isaf posib."\nMae Action on Hearing Loss wedi dweud eu bod eisiau gweithio gyda Llywodraeth Cymru i adfer cynllun fyddai'n recriwtio mwy o gyfieithwyr proffesiynol ym mhob agwedd o fywyd - o adloniant i apwyntiadau ysbyty a chyfarfodydd ag ysgolion a chynghorau.\nDywedodd llefarydd ar ran Llywodraeth Cymru eu bod wedi cydnabod IAB fel iaith yn 2004, a'u bod yn "adolygu'r ddarpariaeth bresennol o IAB i sicrhau ein bod yn ateb gofynion unigolion a theuluoedd".\nDiffyg polisïau i helpu'r byddar gael gwasanaethau\nAdnodd Cymraeg newydd i hyrwyddo iaith arwyddo\nCleifion byddar: 'Angen gwella mynediad i'r GIG Cymru'


Samaritans Cymru ymateb Ymgynghoriad y Cynulliad Cenedlaethol ar Iechyd Emosiynol ac Iechyd Meddwl Plant a Phobl Ifanc | Samaritans\nYou are hereHome > News > Samaritans Cymru ymateb Ymgynghoriad y Cynulliad Cenedlaethol ar Iechyd Emosiynol ac Iechyd Meddwl Plant a Phobl Ifanc\nSamaritans Cymru ymateb Ymgynghoriad y Cynulliad Cenedlaethol ar Iechyd Emosiynol ac Iechyd Meddwl Plant a Phobl Ifanc\n1. Mae Samariaid Cymru’n croesawu’r cyfle hwn i ymateb i’r ymchwiliad hwn i Iechyd Emosiynol ac Iechyd Meddwl Plant a Phobl Ifanc. Ers lansio ein hadnodd iechyd emosiynol dwyieithog i ysgolion yng Nghymru yn 2014, rydym wedi gweithio’n helaeth ar feysydd polisi sy’n ymwneud ag iechyd emosiynol plant a phobl ifanc. Mae pobl ifanc yn grŵp sy’n wynebu risg uchel o ddatblygu salwch meddwl neu o hunanladdiad, ac yng Nghymru rydym yn gweld cynnydd sylweddol yn y ffactorau rhagflaenol fel hunan-niwed, derbyniadau i ysbytai oherwydd anhwylderau bwyta, ac atgyfeiriadau at Wasanaethau Iechyd Meddwl Plant a’r Glasoed (CAMHS) a all gyfrannu at syniadaeth neu fwriad hunanladdol ymysg y glasoed. Yn 2016, cafwyd 16 o hunanladdiadau yn y grŵp oedran 15 i 19 yng Nghymru, y gyfradd uchaf ers 5 mlynedd a’r uchaf ond un ers 12 blwyddyn.\n2. CAMHS arbenigol\n2.1. Er y croesewir y buddsoddiad ychwanegol gan Lywodraeth Cymru ar gyfer CAMHS yng Nghymru, mae’r pwysau cyffredinol ar wasanaethau iechyd meddwl yng Nghymru ar gynnydd. Rhwng 2012 a 2016, gwelwyd 100% o gynnydd yn y galw am CAMHS. Yn dilyn y cyhoeddiad cychwynnol, roeddem yn falch o weld yr ymdrech i wneud CAMHS yn fwy ymatebol trwy roi pwyslais ar wella mynediad at therapïau seicolegol.\n2.2. Rydym yn credu y gall mynediad cyflym ac amserol at therapïau seicolegol alluogi a gwella ymadferiad, a bod yn fath o ymyrraeth gynnar a all leihau’r angen am wasanaethau eilaidd. Er y gefnogaeth drawsbleidiol, a’r ffocws ar fynediad i therapïau seicolegol yn Rhaglen Wella Law yn Llaw at Blant a Phobl Ifanc (T4CYP), Law yn Llaw at Iechyd Meddwl a Mesur Iechyd Meddwl (Cymru), mae mynediad at therapïau seicolegol yn dal i fod yn fater problemus yng Nghymru.\n2.3. Gall iechyd meddwl plant a phobl ifanc ddirywio’n sylweddol yn ystod amseroedd aros hir am therapïau seicolegol. Mae Rhoi Iechyd Meddwl ar yr Agenda, maniffesto cydweithredol a gefnogwyd gan Samariaid Cymru, yn dweud y gall amseroedd aros hir arwain at “absenoldeb o addysg neu’r gwaith, cyfnodau yn yr ysbyty neu hyd yn oed digartrefedd. Gall mynediad cynnar at therapïau siarad/seicolegol atal dirywiad ac osgoi’r angen am wasanaethau mwy acíwt, sydd yn fanteisiol i’r person a’r pwrs cyhoeddus.”\n2.4. Er y bu lleihad yn nifer y plant a phobl ifanc sy’n aros rhwng 4 a 26 wythnos, yn sgil cyhoeddiad Llywodraeth Cymru yn 2015, roedd mwy na 1,000 o 18,000 a atgyfeiriwyd at wasanaethau iechyd meddwl yn 2016 wedi aros mwy na 6 mis am yr apwyntiad cyntaf. Gwelwyd y lleihad cychwynnol hwn mewn amseroedd aros trwy adolygu papurau pob Bwrdd Iechyd, adolygu’r Amseroedd Atgyfeiriad am Driniaeth a gyhoeddwyd ar wefan Llywodraeth Cymru a thrwy ofyn yn uniongyrchol i’r Byrddau Iechyd am y wybodaeth, yn hytrach na’r data a gesglir fel mater o drefn. Mae hyn yn pwysleisio’r hyn y credwn yw un o’r rhwystrau allweddol i wella CAMHS yng Nghymru yn gyffredinol.\n2.5. Er y cyflwynir targed o 56 diwrnod i amseroedd aros ar gyfer ymyriadau gofal sylfaenol yn y Mesur, sydd i’w groesawu, ac sydd wedi’i leihau ers hynny i 28 diwrnod, nid oes gofyniad statudol i’r byrddau iechyd gasglu data penodol am amseroedd aros am therapïau seicolegol. Gan nad yw’r data hyn ar gyfer ymyriadau seicolegol yn cael eu casglu na’u cyhoeddi fel mater o drefn, mae’n anodd mesur maint y broblem. Cofnodir data cenedlaethol mewn perthynas ag apwyntiadau cyntaf ac nid ydynt yn cynnwys hyd yr amser mae pobl yn aros i gyd (o atgyfeiriad i driniaeth). Nid yw’r data’n cael eu rhannu yn ôl ardaloedd Byrddau Iechyd chwaith. Er mwyn sicrhau darlun cywir o CAMHS yng Nghymru, mae’n hanfodol casglu a chyhoeddi data ynghylch amseroedd aros a chanlyniadau cleifion fel mater o drefn.\n3. Cymorth ar ôl gadael yr ysbyty\n3.1. Mae hefyd yn hanfodol i fyrddau iechyd yng Nghymru gasglu a chyhoeddi data ar gyfer cymorth ar ôl gadael yr ysbyty i gleifion yn dilyn derbyniad oherwydd hunan-niwed neu argyfwng iechyd meddwl. Yn ôl Mind Cymru, ym mis Ebrill 2017, dim ond un bwrdd iechyd yng Nghymru sy’n cofnodi faint o bobl sy’n cael cyswllt dilynol amserol ar ôl cael eu rhyddhau o’r ysbyty. Mae’r diffyg data ynghylch cymorth ar ôl gadael yr ysbyty yng Nghymru’n destun pryder difrifol. Dangosodd arolwg o fwy na 850 o bobl â phroblemau iechyd meddwl ynghylch eu profiadau ar ôl gadael yr ysbyty yng Nghymru fod y rhai na chawsant gymorth dilynol priodol (ar ôl saith diwrnod neu ddim o gwbl) dwywaith yn fwy tebygol o geisio lladd eu hunain a thraean yn fwy tebygol o niweidio eu hunain, o’u cymharu â’r ymatebwyr a ddywedodd eu bod wedi cael cymorth dilynol cyn pen 7 diwrnod ar ôl cael eu rhyddhau o’r ysbyty.\n3.2. Canfu ymchwil gan yr NSPCC fod 1,193 o bobl ifanc wedi cael eu derbyn i adrannau Damweiniau ac Achosion Brys yng Nghymru oherwydd hunan-niwed yn 2015. Mae’r nifer hon wedi cynyddu 41% yn y tair blynedd ddiwethaf. Mae strategaethau cenedlaethol i atal hunanladdiadau yn cydnabod bod gan wasanaethau Damweiniau ac Achosion Brys ran bwysig i’w chwarae yn y gwaith o drin pobl sydd wedi hunan-niweidio neu wedi ceisio lladd eu hunain. Mae gan o leiaf hanner y bobl sy’n marw trwy hunanladdiad hanes o hunan-niwed, ac mae un o bob pedwar wedi mynd i’r ysbyty oherwydd hunan-niwed yn ystod y flwyddyn flaenorol. O gofio'r risg arbennig o uchel o hunanladdiad mae pobl sy’n mynd i’r ysbyty a’r adran Damweiniau ac Achosion Brys ar ôl hunan-niweidio yn ei wynebu, mae’n hanfodol bod gofal dilynol cyflym ar gael bob amser. Mae’n hanfodol bod unrhyw un sydd wedi hunan-niweidio’n cael ei drin â pharch ac yn cael asesiad priodol a gofal dilynol.\n4. Cysylltiadau ag Addysg (deallusrwydd emosiynol a mecanweithiau ymdopi iach)\n4.1 Yn dilyn adolygiad Donaldson a chyhoeddi’r cwricwlwm newydd yng Nghymru, rydym wedi lobio’n helaeth am newid gwirioneddol y gallai’r datblygiadau addysgol hyn ei greu. Fel un o ddibenion creiddiol y cwricwlwm newydd ac yn un o’r chwe maes dysgu a phrofiad, mae iechyd a lles wedi symud yn nes at frig yr agenda addysg yng Nghymru. Rydym wedi croesawu’r ffocws hwn, ond yn parhau i bwysleisio pwysigrwydd rhoi’r maes dysgu a phrofiad hwn ar waith, a’i botensial.\n4.2 Ar hyn o bryd yng Nghymru, mae Addysg Bersonol a Chymdeithasol (ABCh) yn orfodol i holl ddisgyblion Cyfnodau Allweddol 1, 2, 3 a 4 (5-16 oed), ac yn cynnwys ystod helaeth ac eang o bynciau gan gynnwys addysg rhyw, ysbrydolrwydd, bwyta’n iach, cyngor gyrfaoedd a diogelwch ar-lein. Mae cynlluniau gwersi sy’n canolbwyntio ar iechyd a lles emosiynol, neu iechyd meddwl, hefyd ar gael yn rhwydd i ysgolion o fewn y cylch gwaith hwn. Fodd bynnag, gyda phwysau cynyddol ar ysgolion i ddarparu fframwaith ABCh mor gadarn, caiff gwersi iechyd emosiynol ac iechyd meddwl eu heithrio yn aml.\n4.3 Ym mis Awst 2017, lansiasom ail alwad ymgyrchu am i wersi iechyd emosiynol ac iechyd meddwl fod yn orfodol yng Nghymru. Ym mis Medi eleni, rydym wedi croesawu cyhoeddi treial dwy flynedd gan Lywodraeth Cymru a fydd yn caniatáu i ddisgyblion â phroblemau iechyd meddwl mewn mwy na 200 o ysgolion yng Nghymru gael cymorth cynnar gan ymarferwyr CAMHS ar y safle. Er bod y math hwn o gysylltu gwasanaethau addysg ac iechyd yn hanfodol, hoffem achub ar y cyfle hwn i bwysleisio bod ein galwad am weithredu yn dal i gael ei gosod yn nes at y gwraidd ac yng nghyd-destun sylfaenol ymyrraeth gynnar trwy adeiladu gwydnwch.\n4.4 Er ein bod yn croesawu unrhyw fenter i helpu pobl ifanc sy’n dioddef o afiechyd meddwl yng Nghymru, ein prif ffocws yw lleihau’r tebygrwydd y bydd salwch meddwl yn datblygu yn y lle cyntaf. Er mwyn ymdrin â chyfnodau o les meddyliol isel a’u rheoli, mae angen i ddisgyblion ddatblygu a meithrin eu gwydnwch emosiynol. Gall meithrin gwydnwch helpu plant a phobl ifanc i weld methiannau a chamgymeriadau fel gwersi i ddysgu oddi wrthynt, ac fel cyfleoedd i dyfu, yn lle eu gweld fel adlewyrchiad negyddol o’n galluoedd neu ein hunan-werth. Mae datblygu gwydnwch yn cynyddu’r tebygrwydd y bydd pobl yn teimlo ymrwymiad i’w bywydau a’u nodau, a bod â rheswm cymhellol i godi o’r gwely yn y bore. Mae tystiolaeth yn dangos bod cael eich addysgu am iechyd emosiynol yn gallu lleihau problemau iechyd meddwl penodol a helpu gyda sgiliau cyfathrebu, sgiliau cymdeithasol, cydweithrediad, gwydnwch, ymdeimlad o optimistiaeth, empathi, hunan-gysyniad cadarnhaol a realistig, a sgiliau datrys problemau. Gwyddom hefyd fod gan blant â lefelau uwch o les emosiynol, ymddygiadol a chymdeithasol, ar gyfartaledd, lefelau uwch o gyflawniad academaidd, a’u bod yn ymgysylltu’n well â’u haddysg.\n4.5 Mae cael ei haddysgu am iechyd emosiynol yn helpu pobl i fod yn llai rhagfarnllyd, sy’n lleihau’r stigma ynghylch gofyn am gymorth. Un o brif bryderon y Samariaid yw’r stigma y bydd plant a phobl ifanc yn ei brofi yn yr ysgol pan fo arnynt angen cael cymorth oherwydd problemau lles meddyliol isel, neu broblemau iechyd meddwl penodol. Yn ystod yr amser a dreuliasom yn gweithio gyda Thîm Ysgolion Iach Caerdydd, canfuom mai stigma yw un o’r prif resymau pam nad yw disgyblion yn cael cymorth trwy eu gwasanaeth cwnsela. Rydym hefyd yn ymwybodol mai’r amharodrwydd hwn i geisio cymorth, ynghyd â diffyg gwybodaeth ynghylch iechyd emosiynol a mecanweithiau ymdopi iach, a all achosi i iechyd meddwl plentyn waethygu ac arwain yn y pen draw at atgyfeirio’r disgybl yn ddiangen at CAMHS a gormod o atgyfeiriadau at CAMHS yn genedlaethol. Mae’n hollbwysig nad ydym yn trin trallod emosiynol fel mater meddygol yn ystod blynyddoedd ffurfiannol plant a phobl ifanc. Er ein bod yn dadlau dros barch cydradd rhwng iechyd corfforol ac iechyd meddwl yng Nghymru, mae’n bwysig nodi’r agweddau cymdeithasol a diwylliannol ehangach ar y gymdeithas fodern sydd ohoni sy’n effeithio’n negyddol ar iechyd a lles meddyliol plant a phobl ifanc.\n4.6 Mae plant heddiw yn cael eu geni i fyd cymhleth sy’n gallu bod yn anodd inni ei ddeall, lle mae’r cyfryngau cymdeithasol, defnydd o’r rhyngrwyd a thechnoleg gwybodaeth a chyfathrebu yn rhan annatod o’u datblygiad cynnar a’u plentyndod a’r cyfnod pan maent yn aeddfedu. Mae tystiolaeth gynyddol y gallai’r cyfryngau cymdeithasol achosi unigrwydd ac iselder ymysg rhai yn eu harddegau. Mewn astudiaeth ddiweddar yn yr Unol Daleithiau ar effaith defnyddio’r cyfryngau cymdeithasol ar deimladau o arwahanrwydd cymdeithasol, canfu Prifysgol Pittsburgh fod defnyddio’r cyfryngau cymdeithasol am fwy na dwy awr y diwrnod yn dyblu’r tebygrwydd y bydd unigolyn yn dioddef arwahanrwydd cymdeithasol. Ym mis Medi 2017, canfu astudiaeth a ariannwyd gan y llywodraeth fod gan un o bob pedair merch iselder clinigol erbyn iddynt gyrraedd 14 oed, ffigur syfrdanol sydd unwaith eto wedi’i briodoli i’r pwysau ac unigedd cynyddol a achosir gan y cyfryngau cymdeithasol.\n4.7 Rhaid inni wreiddio ymagwedd iechyd cyhoeddus at iechyd meddwl, trwy ganolbwyntio’n bennaf ar atal yn hytrach na gwella yn unig. Gall buddsoddi mewn atal ac ymyrraeth gynnar leihau costau dynol, cymdeithasol ac economaidd. Wrth i hanner yr holl broblemau iechyd meddwl ddechrau erbyn 14 oed, mae’r ddadl o blaid yr ymagwedd hon yn amlwg; y blynyddoedd ysgol yw’r cyfle hollbwysig i roi i blant a phobl ifanc y sgiliau y mae arnynt eu hangen i wynebu’r gymdeithas fodern maent yn rhan ohoni. Dylid edrych ar raglenni iechyd emosiynol mewn ysgolion fel math o hyrwyddo, atal ac ymyrraeth gynnar a all leihau’r pwysau ar CAMHS, lleihau problemau iechyd meddwl penodol, a gwella cyflawniad academaidd.\n4.8 Mae’n destun pryder inni glywed y cyhoeddiad diweddar y bydd oedi cyn cyflwyno’r cwricwlwm newydd yng Nghymru. Fodd bynnag, rydym yn gobeithio y bydd ei gyflwyno cam wrth gam fel hyn yn rhoi mwy o amser i wireddu’r cyfleoedd yn y Maes Dysgu Iechyd a Lles. Credwn y dylai gwersi mewn iechyd emosiynol ac iechyd meddwl fod yn orfodol i bob ysgol uwchradd yng Nghymru ac yn rhan o’r cwricwlwm newydd yn y Maes Dysgu Iechyd a Lles. Ym mlwyddyn academaidd 2016/17, rydym wedi gweithio gyda phum ysgol yng Nghaerdydd i’w helpu i weithredu cynlluniau gwersi iechyd emosiynol (DYEG – Datblygu Ymwybyddiaeth Emosiynol a Gwrando) yn eu cwricwlwm. Rydym yn edrych ymlaen at asesu gwerthusiad y prosiect hwn ac yn falch o glywed y bydd yr ysgolion yn parhau i’w ddefnyddio yn y dyfodol.\n5. Hyfforddi Athrawon\n5.1. Hoffem hefyd dynnu sylw at y bwlch sydd o ran iechyd emosiynol ac iechyd meddwl yn yr hyfforddiant i athrawon yng Nghymru. Mae hwn yn bryder cynyddol arall y gellid mynd i’r afael ag ef yn ystod y gwaith o gyflwyno’r cwricwlwm newydd cam wrth gam. Rydym yn credu y dylai’r staff addysgu presennol yn holl ysgolion Cymru gael hyfforddiant ymwybyddiaeth sylfaenol o iechyd emosiynol ac iechyd meddwl er mwyn meithrin hyder wrth addysgu’r pwnc. Dylem hefyd roi i staff addysgu newydd yr hyder a’r sgiliau mae arnynt eu hangen trwy wreiddio ymwybyddiaeth o iechyd emosiynol ac iechyd meddwl fel rhan o Hyfforddiant Cychwynnol Athrawon. Rydym yn falch o weld bod ‘uwchsgilio athrawon i adnabod problemau lefel isel ac ymdrin â hwy’ wedi’i gynnwys yn y cyhoeddiad diweddar am y prosiect iechyd meddwl gwerth £1.4m mewn ysgolion. Fodd bynnag, rhaid inni sicrhau cysondeb ar draws yr holl leoliadau addysgol yng Nghymru a sicrhau bod gan y staff addysgu wedi’u paratoi i ymdrin ag iechyd emosiynol ac iechyd meddwl. Yn ystod ein sesiwn hyfforddi ar gyfer cynllun peilot DYEG yng Nghaerdydd, y pryder a godwyd amlaf oedd diffyg hyder y staff addysgu wrth ymdrin â chwestiynau anodd. O’r pum ysgol a gymerodd ran, cododd pob un fater peidio â gwybod sut i ymateb i achosion o hunan-niwed neu gwestiynau ynghylch teimladau hunanladdol. Mae’r diffyg hyder hwn i’w weld ymysg staff ABCh brwdfrydig, felly mae’n rhaid inni fod yn realistig ynghylch y nifer fawr o athrawon eraill yng Nghymru nad oes ganddynt yr hyder na’r wybodaeth i ymdrin â’r materion hyn. Yn ystod y cyfnod y buom yn ymgysylltu â staff addysgu, rydym wedi clywed clywsom am lawer o achosion lle cafodd disgyblion eu hatgyfeirio at wasanaethau eraill, oherwydd nad oedd gan y bobl gyswllt gyntaf, yr athrawon eu hunain, yn gwybod sut i ymdrin â hwy.\n5.2. Mae’n hanfodol inni wireddu potensial y cwricwlwm newydd. Bydd ei lwyddiant yn gwella dyfodol iechyd y cyhoedd yng Nghymru a gallai hyn, yn ei dro, arbed costau economaidd, iechyd ac yn bwysicaf oll, costau dynol inni. Yn olaf, rydym yn credu bod potensial y newid hwn yng Nghymru’n cyd-fynd yn agos â blaenoriaethau Deddf Llesiant Cenedlaethau’r Dyfodol (Cymru) 2015, yn arbennig o ran yr egwyddor datblygu cynaliadwy. Byddai’r newid hwn yn cyfrannu at sylfaen gadarn i’r genhedlaeth nesaf; mae’n hanfodol creu cyfleoedd i’r bob plentyn a pherson ifanc yng Nghymru.


08 | Ionawr | 2019 | blogiadur\nArchif Dyddiol: 8 Ionawr 2019\nOsian Rhys Jones: O Gymru! Pleidleisiaist dros Brexit…\nCyhoeddwyd ar 8 Ionawr 2019 gan Osian\t(rss)\nYn y Siwperstomp ar lwyfan Pafiliwn yr Eisteddfod eleni, cyfansoddais gerdd am un o bynciau llosg y dydd – Brexit!\nThe post O Gymru! Pleidleisiaist dros Brexit… appeared first on Osian Rhys Jones.\nfel y moroedd : dwy het\nCyhoeddwyd ar 8 Ionawr 2019 gan Emma Reese\t(rss)\nDw i’n dal i grosio. Dyma ddwy het a orffennais yn ddiweddar, ar gyfer fy nau blentyn. Rŵan dw i wrthi’n crosio un arall a sgarff ddiderfyn ar gyfer fy nwy ferch sydd yn gweithio yn Japan. Rhaid eu gorffen cyn i fy nhrydedd ferch fynd yn ôl yno mewn py… Parhau i ddarllen →\nGwneud pethau gwell - Medium: Rhywedd a digwyddiadau sector cyhoeddus\nCyhoeddwyd ar 8 Ionawr 2019 gan Dyfrig Williams\t(rss)\nRydw i’n ffeindio fe’n anhygoel bod gennym baneli llawn dynion yng nghynadleddau gofal cymdeithasol yn 2018. Hyn mewn sector ble mae yna ddadl barhaus ynghylch sut allwn gael mwy o ddynion yn y sector.\nMae yna ryfel sifil o fewn gwleidyddiaeth Ryddfrydol ar hyn o bryd, gyda’r bai yn aml yn cael ei ddyrannu i wleidyddiaeth hunaniaeth, wrth i grwpiau ymladd ymhlith ei gilydd ar draul y frwydr ehangach ar gyfer pŵer.\nMae gen i broblem gyda’r dadansoddiad yma, gan ei fod e’n swnio fel galwad i fynd yn ôl i fusnes fel yr arfer a gadael pryderon lleiafrifol ar yr ymylon. Mae’r blogbost yma gan Sincere Kirabo yn wych:\n“Mae’r rheswm pam fod cydgyfeiriadedd yn hollbwysig yn amlwg: mae’n metaffor a fframwaith ar gyfer dealltwriaeth sy’n cydnabod nifer o ‘ffyrdd’ o ragfarn ac ymyleiddio, a bod y ‘ffyrdd’ yma’n croesi. Mae cydgyfeiriadedd yn ein hatgoffa ni i ystyried sut y cawn ein heffeithio yn wahanol oherwydd natur gymhleth, sy’n croesi deinameg pŵer cymdeithasol.”\nMae hyn yn dod â mi yn ôl i ddigwyddiadau gwasanaeth cyhoeddus a pham mae ymdrech a chynrychiolaeth yn gwneud cymaint o wahaniaeth.\nBuom yn ffodus yn Swyddfa Archwilio Cymru i gael hwylusydd mor wych ag (((Ena Lloyd))). Fe wnaeth hi sicrhau bod ein digwyddiadau yn cwrdd â’r safon gorau phosib wrth redeg y digwyddiad yn y Gymraeg. Dangosodd Ena yn weithredol ein bod ni’n annog cyfranogiad yn yr iaith. Roedd e’n ddiddorol gweld sut wnaeth hyn newid natur cyfranogiad y gynulleidfa. Yng Nghaerdydd roedd y cyfieithydd fel arfer yn eistedd yn ddiflas wrth ochr y llwyfan, ond nawr roedden nhw’n cyfrannu’n gynhyrfus. Golygodd hyn bod y digwyddiad yn llawer mwy hygyrch i bobl yn y ddwy iaith. Nid jyst hynny, dechreuon ni gael rhagor o gwestiynau yn y Gymraeg, hyd yn oed pan ddoedd pobl heb nodi eu bod nhw’n siarad Cymraeg wrth gofrestru achos diffyg hyder. Yn y Gogledd cawsom lawer o adborth o bobl hapus gan ein bod ni’n galluogi pobl i gyfrannu yn eu hiaith gyntaf.\nllywodraethu cryf: ‘pwysig i graffu’n wybodol a hero’n gadarn’ da iawn #waotrustees. Y digwyddiad yn gadarn yn y gymraeg hefyd, gwych!\nDangosodd hyn oll i mi pa mor bwysig yw cynrychiolaeth. Dim jyst dweud ein bod ni am i bawb gyfrannu, ond dangos ein bod ni eisiau hynny. Pan rydym yn arddangos dynion gwyn ganol oed mewn digwyddiadau, rydym yn dweud mai “dyma sut mae llwyddiant yn edrych.” Os mae mynychwyr yn rhoi eu safbwyntiau ar waith, maen nhw’n gweithredu ar sail rhan gul o gymdeithas. Fel y dywedodd Billie-Jean King yng Ngwobrau Personoliaeth Chwaraeon y Flwyddyn yn ddiweddar:\nDoes dim rhaid edrych yn rhy galed i weld sut mae dyluniad cymdeithas yn effeithio ar ddigwyddiadau. Mae’n anochel bod dynion yn gallu mynd i’r toiledau yn ddidrafferth, tra bod yna ciw mawr i’r menywod.\nMae rhai mentrau gwych i annog paneli cymysg mewn meysydd sydd heb gynrychiolaeth ddigonol, megis Addewid Cydraddoldeb Gwasanaeth Digidol Llywodraeth y DU.\n“Yn y dyfodol, ni fydd neb o GDS yn cymryd rhan mewn trafodaeth banel o ddau neu fwy o bobl oni bai fod o leiaf un fenyw ar y panel, heb gynnwys y gadeirydd.\nYn y dyfodol, ni fydd neb o’r GDS yn siarad mewn digwyddiad oni bai fod trefnwyr y digwyddiad yn gweithio’n galed i fynd i’r afael ag amrywiaeth rhywiol ar y llwyfan. Mae’n anodd rhoi rhif ar y math hwn o beth, felly byddwn yn gwneud y penderfyniad hwnnw yn seiliedig ar yr hyn a welwn ar agenda drafft pob digwyddiad.\nByddwn yn dal ein hunain i’r un safonau ar gyfer digwyddiadau mewnol a rhai cyhoeddus hefyd.\nYn ddelfrydol, pan wahoddir GDS i gyflenwi siaradwr gwadd ar gyfer digwyddiad, hoffem anfon menywod i siarad yr un mor aml ag yr ydym yn anfon dynion.”\nMae hwn yn arbennig! Rwy’n caru’r dyfyniad yma o’r blogbost flwyddyn olynol:\n“Mae ein haddewid wedi gwneud gwahaniaeth. Mae cynrychiolaeth well ar y llwyfan yn helpu i annog merched i ymgeisio am rolau nad oeddent yn eu hystyried ar eu cyfer, neu fynychu cynadleddau lle nad oeddent yn credu eu bod yn cael eu croesawu. Mae’n annog merched i fod yn rhan o’r drafodaeth ac mae’n croesawu safbwyntiau gwahanol ar y llwyfan.”\nOs ydym yn meddwl am bethau’n systematig, mae ochr arall arall i hyn i gyd. Sut ydyn ni’n galluogi pobl i fynychu digwyddiad fel hyn yn y lle cyntaf?\nMae gan anghynadleddau ddeinamig pŵer mwy cyfartal achos maen nhw’n fwy tebygol o gymryd lle ar benwythnos. Does dim rhaid i aelodau’r cyhoedd gymryd diwrnod i ffwrdd tra bod gweithwyr proffesiynol yn gallu rhoi eu hamser fel rhan o’u swyddi. Ond mae ymrwymiadau gofal yn golygu bod rhai pobl yn cael eu hallgau, felly sut allwn ni mynd i’r afael â hyn?\nRwy’n caru’r ffaith bod UK GovCamp wedi ail-ddyrannu eu hadnoddau er mwyn darparu gofal plant fel bod eu digwyddiad yn fwy hygyrch.\n@pixlz @SDinGov @LeanAgileScot @Agilein There will be a blog post forth coming about this. No T-Shirts this year, going to spend that money on childcare/crèche options to help those campers who may struggle. Sponsors can still bring merch though 🙂\nMae angen mwy o hyn. Ac mae angen inni hefyd edrych ar sut mae ein gweithredoedd ein hunain yn cyd-fynd â’r foeseg yma. Rwy’n ymwybodol iawn fy mod i’n fuddiolwr o strwythurau pŵer presennol fel aelod o’r patriarchiaid.\nMae fy mhartner yn hynod o ddeallus ac yn awdur gwych. Does ganddi ddim le i rannu ei gallu fel y mynnai oherwydd y llafur emosiynol sy’n gysylltiedig â sicrhau bod fy llysferch yn cael y cychwyn gorau mewn bywyd.\nMae ein sefyllfa’n gymhleth oherwydd bod fy ngwaith presennol wedi fy ngalluogi i i symud i’r Gorllewin, ond mae fe hefyd yn golygu fy mod i’n cymudo bob dydd. Mae yna lawer o ganlyniadau anuniongyrchol i hyn o ran gollyngiadau ysgol ac ati. Fel y rhiant biolegol, fy mhartner yw’r rhiant diofyn os mae unrhyw beth yn mynd o’i le. Oni bai fy mod i’n gwneud ymdrech go iawn, mae rhan fwyaf o’r llafur emosiynol yn cael ei wneud gan fy mhartner. Nid tasgau yn y cartref yn unig yw hyn, ond y cynllunio y tu ôl i fywyd teuluol. Mae Gemma Hartley wedi ysgrifennu blogbost wych ar sut mae hyn yn teimlo:\n“Roedd yn gwestiwn a arweiniodd at frwydr wrth i mi geisio sicrhau bod fy ngŵr yn deall pam mai’r rheolwr cartref sy’n hysbysu problemau, yn cynnig atebion, ac mae rhaid iddi ofyn mewn llais lafargan i gael rhywun i gydymffurfio… Fel arfer, y fenyw yw’r un sy’n gwneud llafur emosiynol fel cynllunio dyddiadau chwarae, darllen llawlyfr yr ysgol, sylwi pa eitemau pantri sy’n rhedeg yn isel a’u rhoi ar y rhestr groser, gan ddewis beth i ddod â i’r bric-a-brac cymunedol … mae’r rhestr yn mynd ymlaen ac ymlaen.”\nMae’n gymharol hawdd i amlygu anghyfartaledd mewn digwyddiad pan mai cyfrifoldeb neu fai rhywun arall ydyw. Ond ydyn ni’n gweithredu yn yr un modd ble gallwn hwyluso newid go iawn, sef yn y cartref?\nEr mwyn newid pethau’n o iawn mae rhaid i ni ddarparu cefnogaeth ar bob lefel — ie, mewn digwyddiadau cyhoeddus lle mae canlyniadau’r patriarchaidd yn cael eu dathlu fel arfer, ond hefyd yn y cartref. Ni allaf gau’r blogbost hon yn well na gyda’r dyfyniad yma gan Jessica Valenti:\n“Mae ymladd y frwydr hon yn swydd amser llawn, ac mae’n rhaid inni ei wneud ar ben gweithio bob dydd a gwneud yr ail shifft yn y cartref. Menywod yw’r rhai sy’n gofalu am y plant, yn coginio’r cinio, ac yn codi sanau yn bennaf… Dylai bod yna ddim angen i ni eich perswadio neu geisio ‘dod â chi ar y siwrne;’ dylech fod yn aflonydd yn barod. A dim jyst achos rydym yn ‘wragedd, merched, neu famau’ — ond oherwydd ein bod ni’n bobl.”\nRhywedd a digwyddiadau sector cyhoeddus was originally published in Gwneud pethau gwell on Medium, where people are continuing the conversation by highlighting and responding to this story.


Cystadleuaeth: Enillwch gopi o LEGO Marvel 76193 Set Llong y Gwarcheidwaid\n24/08/2021 - 11:41 cystadleuaeth Rhyfeddu Lego Arwyr super Lego LEGO 2021 newydd\nRydym yn dod â'r gyfres hon o gystadlaethau haf i ben gyda chofnodi copi o set Marvel LEGO. 76193 Llong y Gwarcheidwaid gwerth € 159.99. Mae'r cynnyrch arddangosfa gwych hwn sydd â gorffeniad rhagorol yn wirioneddol haeddu ymfalchïo yn eich silffoedd, felly bydd yr enillydd lwcus yn ei gael heb orfod mynd i'r gofrestr arian parod.\nI ddilysu eich cyfranogiad yn y gystadleuaeth hon, y cyfan sy'n rhaid i chi ei wneud yw nodi'ch hun trwy'r rhyngwyneb isod a dilyn y cyfarwyddiadau a ddarperir. Yn ôl yr arfer, mae'n fater o ddod o hyd i wybodaeth am y siop ar-lein swyddogol ac yna ateb y cwestiwn a ofynnwyd yn gywir. Ar ddiwedd y cyfnod cyfranogi, bydd yr enillydd yn cael ei ddewis trwy dynnu llawer o blith yr atebion cywir.\nDarperir y lot gan LEGO, bydd yn cael ei anfon at yr enillydd gennyf i a chan Colissimo ac yna yswiriant a llofnod wrth ei ddanfon (a phecynnu addas) cyn gynted ag y bydd eu manylion cyswllt yn cael eu cadarnhau trwy e-bost dychwelyd.\nCystadleuaeth: copi o'r LEGO 40516 Mae pawb yn Awesome ar fin ennill\n16/08/2021 - 09:49 cystadleuaeth LEGO 2021 newydd\nAr ôl y ddau gopi o'r set LEGO 40516 Mae pawb yn Awesome eisoes yn cymryd rhan ar Instagram, Rhoddais flwch heddiw i ennill ar y wefan. Bydd y set fach hon o 346 darn yn caniatáu i'r enillydd lwcus linellu'r 11 minifig unlliw ar eu harddangosfa bert heb orfod talu'r € 34.99 y gofynnodd LEGO amdano.\nCystadleuaeth: Enillwch gopi o set LEGO Marvel 76178 Daily Bugle\n31/07/2021 - 18:31 cystadleuaeth LEGO 2021 newydd\nEwch ymlaen am gystadleuaeth newydd a fydd yn caniatáu i un o'r cyfranogwyr gael copi o'r set Marvel LEGO a werthfawrogir yn fawr ond sydd hefyd yn ddrud iawn 76178 Bugle Dyddiol gwerthu am bris cyhoeddus o € 299.99. Felly bydd yr enillydd lwcus wedi arbed € 300 a bydd yn cadw ychydig o gyllideb ar gyfer setiau eraill sydd eisoes ar y farchnad neu i ddod.\nCystadleuaeth: copi o Fap y Byd LEGO ART 31203 i'w ennill\n11/07/2021 - 20:21 cystadleuaeth LEGO 2021 newydd\nAr y ffordd i gystadleuaeth newydd lle gall un ohonoch ennill copi o set CELF LEGO 31023 Map y Byd gyda gwerth o 249.99 € yn cael ei roi ar waith. Mae gan bawb farn ar y set hon o 11695 darn sy'n caniatáu cydosod planisffer lliw ac nad yw'n unfrydol, bydd yr enillydd o leiaf yn cael y boddhad o beidio â thalu ei gopi.\nEglurhad ynghylch y setiau a roddir ar waith trwy'r cystadlaethau a drefnir ar y wefan: cynigir y set gan LEGO trwy'r gwaddol blynyddol sydd ar gael i bob safle sy'n arddangos logo "Cydnabyddedig LEGO Fan Media" yn rhywle ar eu tudalen gartref. Mae'r gyllideb sylweddol hon o sawl mil ewro y flwyddyn yn caniatáu i bob aelod LAN gael gafael ar gynhyrchion trwy gydol y flwyddyn heb wario ceiniog. Mae i fyny i bawb benderfynu wedyn ar y defnydd a wneir ohono, rwyf wedi dewis rhoi'r holl waddol hwn ar waith.\nCystadleuaeth: copi o set LEGO Ideas 21319 Central Perk a mwg y casglwr i'w ennill\n20/06/2021 - 19:12 cystadleuaeth Syniadau Lego\nEwch ymlaen am gystadleuaeth newydd a fydd yn caniatáu i'r enillydd lwcus gael copi o set Syniadau LEGO 21319 Perk Canolog gyda mwg y casglwr tlws yn cael ei gynnig ar hyn o bryd yn LEGO. Y mwg hwn (cyf. Lego 5006068) yn ddim byd eithriadol ond mae cefnogwyr comedi eistedd America yn aml yn gefnogwyr o'r math hwn o gynnyrch deilliadol ac nid yw llawer ohonynt o reidrwydd eisiau prynu copi o'r set Syniadau LEGO i'w gael.\nTUDALEN 4 O 51<TUDALEN BLAENOROL1234567TUDALEN NESAF>TUDALEN DIWETHAF "


Gwirfoddolwyr yn plannu 50 o goed derw i nodi Canmlwyddiant Prifysgol Abertawe - Prifysgol Abertawe\nNod y prosiect yw plannu olynwyr i’r coed derw hynafol a blannwyd 150 o flynyddoedd yn ôl ar Gampws Parc Singleton pan oedd y safle’n gartref i deulu Vivian, a wnaeth Abertawe’n enwog am ei hallbwn copr yn oes euraidd y rhanbarth o ran diwydiant.\nMae Benjamin Sampson, Swyddog Bio-amrywiaeth y Brifysgol, yn arwain y fenter. Meddai: “Bydd y prosiect i blannu Coed Derw ar gyfer y Canmlwyddiant yn cynnwys plannu 50 o goed ar draws y ddau gampws i gydnabod ein diolchgarwch i goed teulu Vivian ac i sicrhau y bydd myfyrwyr, staff a’r gymuned ehangach yn mwynhau manteision tebyg pan fydd y Brifysgol yn dathlu’i hail ganmlwyddiant.\nNid oes coeden arall sy'n cynnal yr un amrywiaeth bywyd ac nid oes yr un sydd mor bwysig i'n diwylliant â'r dderwen mes digoes. Mae'r coed derw ar safle Singleton Abertawe bellach yn dechrau dirywio'n araf ac, er y byddant yn rhoi cartref i ystod eang o fywyd gwyllt ac yn rhoi mwynhad i bobl am ddegawdau i ddod, pan fydd y Brifysgol yn dathlu’i hail ganmlwyddiant, byddant wedi hen fynd i lawr yr allt.\nNi ellir plannu coed newydd i gymryd lle coed hynafol yn y tymor byr; bydd coed derw a blannir heddiw’n cymryd o leiaf 100 o flynyddoedd i gyrraedd eu llawn dwf. Er y plannwyd llawer o goed ar y ddau gampws yn ddiweddar, a bydd y rhain yn darparu manteision amrywiol i’r amgylchedd, mae’r rhan fwyaf ohonynt yn amrywiadau sy’n byw am gyfnod cymharol fyr a byddant wedi hen fynd cyn y coed derw.”\nMawrth 4 Chwefror 2020 16:04 GMT


Sioned sy'n gyfrifol am gynnwys plant S4C - gwasanaeth meithrin Cyw a Stwnsh i blant hŷn. Mae hi hefyd yn gyfrifol am Bobl Ifanc, Addysg a'r ddarpariaeth i ddysgwyr.\nErs ymuno â S4C yn 2012 mae Sioned wedi comisiynu nifer o brojectau cyffrous megis Y Lifft sef y cwis ail-sgrin cyntaf, ac wedyn Ludus a Pyramid; Madron a gyfunwyd comic digidol rhyngweithiol gyda gemau ac animeiddiadau; Dwylo'r Enfys, cyfres sy'n cyflwyno Makaton yn Gymraeg; @tifiacyw, gwasanaeth i rieni sy'n dysgu Cymraeg; #Fi dogfen i blant; cyfres aml-blatfform Llond Ceg sy'n cynnig cymorth i blant a phobl ifanc; a Dyma Fi, project ddigidol i bobol ifanc gyda chynnwys fideo a saethwyd dros gyfnod o 24 awr.\nMae gan Sioned 25 mlynedd o brofiad o gynhyrchu cynnwys. Gweithiodd i'r BBC o 1990 i 2006 yn cynhyrchu a chyfarwyddo rhaglenni teledu, radio a chynnwys rhyngweithiol. Hi oedd y cyfarwyddwr ar gyfer nifer o benodau o 'All Our Lives' sef cyfres hanes nodedig ar gyfer BBC Wales a hefyd y gyfres ddogfen O Flaen Dy Lygaid. Fel uwch gynhyrchydd rhwng 2001-2006 fe arweiniodd ymgyrchoedd aml-blatfform gwobrwyedig megis Come Clean, B*ll*cks, a phrosiect dysgu ieithoedd pan-Geltaidd Colin and Cumberland.\nYn 2006, ymunodd â'r sector annibynnol gan weithio fel cynhyrchydd ac uwch-gynhyrchydd ar nifer o gyfresi fel Alphablocks i CBeebies a Stuck on Sheep Mountain i CBBC. Roedd yn aelod o grŵp Llywodraeth Cymru ar ddeunydd digidol o fewn y dosbarth oedd yn sylfaen i Blatfform Digidol Hwb sefydlwyd yn 2012.\nGwe-gyfarfod Sioned Wyn Roberts: 10 Mai 2016\nCyflwyniad Sector: Plant\nPlant ar S4C\nDysgwyr ar S4C


Welsh Beef & Lamb :: Stêc llygad yr asen Cig Eidion Cymru gyda madarch a chaws pob gan Matt Waldron\n1 x 10oz stêc llygad yr asen Cig Eidion Cymru PGI\n1 llwy fwrdd saws Worcestershire\n100ml cwrw tywyll (mae Double Dragon Felinfoel yn gweithio’n dda)\n80g mwstard grawn cyflawn\n125g caws wedi ei ratio (mae Cheddar Hafod yn gweithio’n dda)\n1 winwnsyn coch, wedi ei dorri’n hanner\n1 llwy fwrdd siwgr brown tywyll\n2 fadarchen fflat\n300ml gweddillion grefi cinio dydd Sul neu 300ml stoc Cig Eidion\n3 llwy fwrdd grawn pupur gwyrdd\n200ml hufen dwbl\n16 taten newydd Sir Benfro\njoch o laeth\n100g blawd plaen\n100ml cwrw double dragon\njoch o ddŵr soda\n½ bloc o fenyn\n1. Rhagdwymo’r popty i 180ºC / Marc Nwy 3 a rhostio’r tatws newydd Sir Benfro am ryw 15 – 20 munud.\n2. I wneud y winwnsyn wedi ei frwysio, torri top a gwaelod y winwnsyn – heb dynnu’r croen allanol gan mai hwn sy’n dal y winwnsyn gyda’i gilydd. Torri’r winwnsyn yn hanner a’i osod gyda’r cnawd i lawr mewn padell ffrio gydag ychydig o olew. Ychwanegu talp o fenyn, ysgeintiad o deim a llwy fwrdd o siwgr brown tywyll a’i ffrio tan ei fod yn euraidd. Ychwanegu’r port cyn troi’r winwnsyn drosodd a’i roi mewn popty poeth ar 180℃ am 8 munud cyn ei dynnu allan o’r popty a thynnu’r croen allanol oddi ar y winwnsyn a’i weini.\n3. Twymo ychydig o olew mewn gradell (neu badell ffrio, ond fydd dim marciau crino hyfryd) tan ei bod yn boeth, ac ar ôl rhwbio dwy ochr y stêc gyda halen, pupur ac olew, ei rhoi yn y badell. Ei ffrio am ychydig funudau, gan ofalu rhag ei llosgi gan na fydd y siwgr yn carameleiddio. Unwaith i’r stêc goginio at eich dant, ei thynnu allan o’r badell a’i gorffwys am 5 i 6 munud.\n4. Tynnu coesau’r madarch, rhoi ambell dalp o fenyn yn y gwpan gydag ychydig o deim, halen, pupur ac olew. Eu gosod gyda’r cwpanau i fyny yn y popty ar 190ºC am ryw 10 munud.\n5. I wneud y caws pob ar gyfer y top, gwneud roux trwy doddi’r menyn mewn sosban ganolig cyn ychwanegu’r blawd a choginio am 2 i 3 munud ar wres isel. Twymo’r cwrw mewn sosban arall tan ei fod yn boeth, ond ddim yn berwi, a’i ychwanegu’n raddol at y roux tan ei fod yn llyfn ac wedi cyfuno (bydd y saws yn lympiog os caiff hwn ei ychwanegu’n rhy gyflym). Tynnu’r sosban o’r gwres ac ychwanegu’r mwstard, y saws Worcestershire a’r caws, a’u cymysgu’n drwyadl. Unwaith i’r madarch goginio, stwffio’r gwpan â’r caws pob.\n6. I wneud y saws grawn pupur, defnyddio sylfaen o grefi dros ben, neu stoc Cig Eidion. Twymo’r grefi neu’r stoc ac ychwanegu’r grawn pupur gwyrdd, pinsiad o halen a’r hufen dwbl – cymysgu’r cyfan yn dda.\n7. I wneud y cylchoedd winwns, torri winwnsyn mewn cylchoedd a socian y cylchoedd mewn ychydig o laeth am funud neu ddau. Twymo peiriant ffrio dwfn (neu badell ffrio ddofn ag olew) i ryw 180ºC. I wneud y cytew, cyfuno’r blawd, y dŵr soda, pinsiad o halen a’r cwrw a’u cymysgu gan ddefnyddio chwisg tan fod y gymysgedd ychydig yn deneuach na chymysgedd cacen. Gorchuddio’r cylchoedd winwns mewn blawd ac yna yn y cytew, gan sicrhau eu bod wedi eu gorchuddio’n drwchus, cyn eu gollwng yn syth i’r peiriant ffrio a’u ffrio tan eu bod yn euraidd ac yn crensian. Eu tynnu allan o’r peiriant ffrio cyn rhoi halen arnyn nhw tra eu bod dal yn seimllyd ac yn boeth.\n8. Rhoi’r holl gynhwysion ar blat a mwynhau!


Care In Hand :: Mudoledd ac Annibyniaeth!\nParhau i gynyddu'n gyflym mae'r defnydd o gerbyd cadair olwyn wedi'i addasu Gofal wrth Law wrth i'n cleientiaid ddod i wybod amdano ac i sylweddoli'r buddiannau sydd iddynt o'i ddefnyddio - o deithio dibynadwy i apwyntiadau meddygol a siwrneiau o fewn y sir a thu hwnt sy'n cynnig newid golygfa ac amrywiaeth o gymharu â'u harferion arferol.\nMae David Williams o Ddinbych-y-pysgod yn ddefnyddiwr cyson o'r gwasanaeth. Cafodd drawiad ym mis Gorffennaf 2002 a chafodd ofal mewn ysbyty ac yna mewn cartref nyrsio lleol. Yn ddiweddar, bu David yn byw yn ei gartref ei hun wrth i ofalwyr Gofal wrth Law alw i'w weld pedair gwaith y dydd. Gwna David ddefnydd rheolaidd o'n cerbyd wedi'i addasu i fynychu ei apwyntiadau ysbyty cyson ac mae ganddo feddwl uchel o'r gwasanaeth. Mae gwybod bod y cerbyd ar gael i fynd ag ef i'w apwyntiadau yn lleihau'r pryder a'r gofid yn ei fywyd. Gwerthfawroga hefyd gwmni gofalwyr sy'n ei adnabod yn ystod y siwrneiau hyn am eu bod yn synhwyro'n gyflym pan nad yw'n teimlo'n dda neu'n anghysurus.\nNi all David ddatgan yn ormodol y modd y mae'r cerbyd wedi'i addasu yn cynorthwyo i leihau'r pryder a deimla ynghylch ei ymweliadau ysbyty. Mae hyn yn ei gynorthwyo i gadw agwedd gadarnhaol a chanolbwyntio ar fyw mor llawn ac annibynnol â phosib er gwaethaf effeithiau'r strôc. Ar hyn o bryd mae'n ysgrifennu llyfr am ei fywyd a hefyd, gan ei fod yn mwynhau coginio, llyfr coginio ar gyfer defnyddwyr cadeiriau olwyn gyda'r teitl arfaethedig, ‘Woking and rolling from a wheelchair’!\nUn arall sy'n defnyddio'r cerbyd yw Ralph Venn o Stepaside. Yn union fel David fe ddefnyddia Ralph y gwasanaeth ar gyfer ei apwyntiadau meddyg ac ysbyty. Ond, fodd bynnag, fe adwaenir Ralph fel person direidus a bydd ei siwrneiau'n cael eu hymestyn weithiau er mwyn galw yn y McDonalds neu'r KFC agosaf neu hyd yn oed ymweld â hen ffrindiau. Pan aeth i weld ei ddeintydd yn ddiweddar penderfynodd Ralph ail-gyfeirio'r cerbyd i ddeintyddfa arall – deintyddfa yr ymwelodd â hi 12 mlynedd nôl ac roedd am weld beth oedd hanes pawb yno!\nYn ogystal â sicrhau y gall Ralph gadw ei apwyntiadau meddygol, mwynhau ei hun a chael cyfle i newid golygfa, mae'r siwrneiau yn y cerbyd yn rhoi cyfle i Sam, ei wraig, ymlacio ar ei phen ei hun gan wybod bod Ralph yn mwynhau ei anturiaethau mewn dwylo diogel!


Mae prosiect Beganifs angen eich help! | Antur Waunfawr\nMae clwb ieuenctid Waunfawr ‘Beganifs’ wedi cyrraedd rhestr fer grant ‘Eich Cymuned, Eich Dewis’ Heddlu Gogledd Cymru. Mae’r fenter gymdeithasol Antur Waunfawr wedi bod yn rhedeg y clwb ar eu safle yn Waunfawr, gyda chefnogaeth Gwasanaeth Ieuenctid Cyngor Gwynedd, mewn ymgais i leihau ymddygiad gwrthgymdeithasol yn y pentref.\nMae’r clwb yn cynnig ystod o weithgareddau, gan gynnwys coginio, gemau, cerddoriaeth a garddio, yn seiliedig ar ddiddordebau’r bobl ifanc. Mae hyn yn rhoi cyfle iddynt gymdeithasu a dysgu sgiliau newydd mewn amgylchedd diogel, mewn ffordd nad yw’n tarfu ar weddill y gymuned.\nMae’r unigolion yn teimlo perchnogaeth dros y clwb ac yn falch iawn ohono. Mae cynnal y clwb ar safle’r Antur hefyd wedi rhoi mewnwelediad iddynt o’r gwaith gwerthfawr mae mentrau cymdeithasol yn ei wneud o fewn cymunedau, ac mae hyn wedi ennyn parch.\nMae’r clwb wedi cymryd rhan mewn digwyddiadau codi arian yn y pentref ac yn niwrnodau agored Antur Waunfawr, gan gynnal stondinau gwerthu cacennau a gwerthu bric a brac. Ers cychwyn y bartneriaeth gyda’r Gwasanaeth Ieuenctid, does dim achosion o ymddygiad gwrthgymdeithasol wedi codi ar safle Antur Waunfawr.\nI sicrhau’r cyllid hwn, mae’r prosiect angen eich pleidlais chi! I bleidleisio, anfonwch e-bost gwag gyda’r pwnc ‘Beganifs’ i: yourcommunityyourchoice@nthwales.pnn.police.uk\nGallwch bleidleisio hyd at 4 gwaith.\n← Blwyddyn Newydd Dda 2020!\nMae’r gwaith adeiladu ar safle Beics Antur wedi cychwyn! →


Cyfreithwyr Anghydfodau Busnes\nBydd sawl busnes yn wynebu anghytuno neu anghydfod â busnes arall, corff arall, neu unigolyn ar ryw adeg. Rydym ni’n canolbwyntio ar gyflawni eich amcanion masnachol yn wyneb yr heriau anoddaf.\nGwyddom fod yn rhaid i ni wneud yr hyn a allwn i weithio o fewn eich amserlen a’ch cyllideb chi. Byddwn yn ystyried pa un a oes gwir angen cymryd camau cyfreithiol ac yn esbonio’n glir beth yw’r canlyniad mwyaf tebygol. Cymerwn agwedd ddoeth, gymesur, ac ystyriol o gostau ar gyfer pob anghydfod o’r cychwyn cyntaf, a byddwn yn rhoi cyngor ymarferol mewn iaith hawdd ei deall.\nMae ein gwasanaeth Anghydfodau Busnes yn ymdrin ag anghydfodau cyffredinol mewn busnes, anghydfodau yn y byd adeiladu a’r byd chwaraeon, ac ansolfedd.\nByddwn yn eich cynghori ar sut i osgoi anghydfod ac ar arfer orau, yn ogystal â darparu cyngor y tu ôl i’r llenni ar sut i ddatrys anghydfod yn anffurfiol ar y dechrau pan fo hynny’n bosibl. Pan na ellir osgoi anghydfod, mae’r sgiliau a’r profiad gennym ni i’ch helpu i gyflawni’r datrysiad iawn. Rydym yn deall yr heriau, yn rhoi sylw arbennig i fanylion, a chawn ganlyniadau da yn gyson.\nMae ein cleientiaid yn cynnwys busnesau ac unigolion o bob cwr o Gymru a Lloegr. Rydym o ddifrif ynglŷn â’n perthynas â’n cleient. Rydym yn ddigon mawr i ddarparu cyngor arbenigol mewn sawl maes, ond yn ddigon bychan i ddarparu gwasanaeth personol o’r safon uchaf. I’r perwyl hwnnw byddem yn falch iawn o gael sgwrs anffurfiol â chi er mwyn asesu sut y gall JCP eich cynorthwyo ymhellach.\n"Roedd hwn yn achos anodd a chawsom ganlyniad boddhaol iawn. Roeddwn i a’m cyd-gyfarwyddwr yn falch iawn bod rhywun, am unwaith, wedi cyflawni’r hyn a addawyd."